qundao/data-zh-poetry huggingface dataset:
次韻和劉原甫紫微過予飲酒
作者：梅堯臣
朝代：宋

所居汴水近，未有鼓吹蛙。
昨日春雨晴，車騎臨我家。
我家苦僻遠，庭下無泥沙。
爲撇甕面醅，爲煎鷹爪茶。
乳羹芼紫蒓，蜜果飣乾瓜。
與我相對飲，但恨諸友遐。
笑語雖同昔，放浪不少加。
忽觀壁間字，坐歎目昏花。
公壯尚若此，我老死豈賒。
門前賣桃李，呼買婀娜華。
東簷大槐樹，上有鳥雀譁。
恃舊無猜嫌，醉弁已傾斜。
將去還見規，禮數何檢差。
後從江韓來，褫带歡莫涯。
次韻和劉原甫遊樂郊贈同遊
作者：梅堯臣
朝代：宋

積歲阻顔色，何以慰我思。
聞初遊樂郊，頗慕登望詩。
下車未幾日，倏見白露滋。
月弦不常滿，星畢屢已離。
幸無風雨晦，時從寮寀嬉。
大喜酒客難，莫顧尚書期。
獨守詩書愚，未悟朝夕疲。
引領君子風，東首自忘移。
但當觀魚鳥，辟去旄與麾。
優悠民亦康，何必苦吏爲。
次韻和原甫閣下午寢晚歸見示
作者：梅堯臣
朝代：宋

殿閣風來夏日長，青林抽嫩見餘芳。
筆供五吏詞休敏，簟展雙紋睡正凉。
故事早歸何獨晚，舊交新詠尚無忘。
不言偃仰中園樂，還愛眉間喜色黄。
次韻和原甫陪永叔景仁聖徒飲余家題庭中枯菊之什
作者：梅堯臣
朝代：宋

九月車馬過，我庭黄菊鮮。
重來踰七旬，枯萼無復妍。
自非凌霜操，枝葉徒相連。
衰敗未忍去，根荄尚翹然。
不意憔悴叢，猶爲君子憐。
固值時節晚，豈恨地勢偏。
直如木上蘿，緣蔓欲到天。
一朝風雪厲，零落向暮年。
至此事乃等，高低復何言。
公休誇松柏，彭祖與顔淵。
各不相健羨，焉能論柔堅。
願公時飲酒，周孔今下泉。
次韻和司馬君實同錢君倚二學士見過
作者：梅堯臣
朝代：宋

棲棲太學官，日厭塵坌積。
朋游絕經過，都未昧相識。
幸得養疎慵，不能事役役。
天京二賢佐，向晚忽來覿。
笑我似盧仝，環然空四壁。
只欠長鬚奴，訴尹惡少摘。
移榻近簷楹，談詩俄至夕。
迴車閭巷隘，跛馬愁所歷。
明朝看蒼苔，已覺生轍跡。
次韻和司馬學士慮囚
作者：梅堯臣
朝代：宋

縲囚往慮問，勤恤意不息。
猛虎在陷穽，挑尾尚求食。
常憂有詿誤，非罪罹暴迫。
藹藹萬乘都，憧憧四方客。
一遭纖微釁，鑑垢莫磨拭。
是以大君心，惟恐橫抵摘。
前法著以律，後法編以冊。
每當炎蒸時，獄器用刷滌。
應無古冤血，地下化爲碧。
我今因牽吟，聊以肝膽瀝。
刑人皆得辜，不似尤地脈。
間歸即解鞍，浣手嫌控靮。
昔言善烹魚，必先溉釜鬲。
願言保兢慎，切勿厭此役。
夜月可留翫，清樽可獨適。
一榻寬且平，羣動都已寂。
可用休其勞，不休庶終夕。
次韻和吳仲庶舍人送德化郭尉
作者：梅堯臣
朝代：宋

蒲葉高帆十二幅，秋風逆水滿檣開。
是時不畏浪頭起，到日定將船尾堆。
用捨東方言虎鼠，賤疎梅福比蒿萊。
少年才辨無如美，廬岳峯前莫滯迴。
次韻和吳仲庶苗蔡二君村墅閑居
作者：梅堯臣
朝代：宋

聞說江南庾子山，卜居泉石愛孱顔。
古來得喪何須問，世上榮枯只等閑。
高闕浮雲徒有戀，夕陽飛鳥亦知還。
予貧不及三君子，老愧朝紳進退間。
次韻和吳季野游山寺登望文脊山
作者：梅堯臣
朝代：宋

楚客好山水，五月上高峯。
峯頂望文脊，草樹皆有容。
身既近猿鳥，心欲追喬松。
石壁出雲背，苔磴千萬重。
下視霹靂飛，忽起枯株龍。
却還僧居宿，暮踐樵子蹤。
作詩留粉牆，削藁爲我封。
美璞世未識，獨令和氏逢。
次韻和吳季野題岳上人澄心亭
作者：梅堯臣
朝代：宋

空山舊逕綠苔滿，古寺齋盂白薤蒸。
暑雨坐中飛漠漠，野泉林外落層層。
從來勝絕皆離俗，未有幽深不屬僧。
唯愛溪頭一尋水，莫聞流浪莫聞澄。
次韻和吳正仲以予往南陵見寄兼惠新醖早蟹
作者：梅堯臣
朝代：宋

我念仲氏疾，走轂不暇膏。
久處田園閒，風日慣犯冒。
暮過春穀溪，亭長或前勞。
乃心在手足，豈得事請造。
邑僚相哀憐，曾未曰簡傲。
朝夕論藥品，況是素所好。
頗能識精麤，固靡窮突奧。
吾親日倚戶，西首只待報。
不知羸苶劇，飲餌須諭導。
既平憂已寬，勝境思一到。
原田經秋霖，步履畏宿潦。
山中趣多幽，松下浄不掃。
言歸尚泥塗，雲綻喜暫曝。
還將奉談笑，近已逢問耗。
入門得寄詩，欲覽整白帽。
酒壺及霜蟹，致釀知談操。
豈同里中俗，唯罪往不告。
醉來夜揮毫，明月爲絕倒。
次韻和吳沖卿傷何濟川
作者：梅堯臣
朝代：宋

生愛虛名苦辯亡，淪精竭智可哀傷。
誰將事附三公傳，自有文誇古戰場。
墳土未乾還卜穴，挽聲纔絕又新章。
是非從此方應定，弟子猶爭左氏長。
次韻和吳沖卿歲暮有懷
作者：梅堯臣
朝代：宋

舊曆卷將盡，慨然增永懷。
唯希步兵醉，莫作太常齋。
孟浪從人笑，疎愚共世乖。
定知當汨沒，名不與功偕。
次韻和吳長文舍人即事見寄
作者：梅堯臣
朝代：宋

莫問春風有後先，但逢佳處去揚鞭。
桃花洞遠迷應久，杏樹壇荒迹自傳。
放與曉寒能幾許，即看芳意不多偏。
古來閒氣爭强弱，謾費黄金拋楚權。
次韻和宋中道再寄
作者：梅堯臣
朝代：宋

鴻鴈北來聲甚悲，黄昏野雀相並枝。
是時靜默月色淡，摵摵風草摇枯衰。
夜深扣門兵卒至，八行文字曾無奇。
書尾又看詩兩紙，若逢飲食充渴饑。
駿馬明珠未入用，千金美價思燕隨。
無鹽嫫母正逞貌，越客未可言西施。
子雖淹迴年且壯，不比老醜令人嗤。
朝廷得賢盛朱紫，玉階金闥步委蛇。
聖君納諫無不聽，吾徒跡遠空行危。
況乃庭下聞咸池，報書此方君可喜。
我心如此頗得之。
次韻和景仁對雪
作者：梅堯臣
朝代：宋

北風吹雪至，浩蕩地疑無。
奕奕將如舞，漫漫欲似糊。
沙場行不盡，銀漢落應枯。
興發詩千首，豪吞酒百觚。
山川容可改，圭璧巧能圖。
花竟因酥點，砧爭以練鋪。
未燖調鼎鵠，全混蔽旒珠。
懷昔餐衣絮，誰今食豢腴。
善歌知寡和，醵飲遂成酺。
衆筆排堅陣，多多困老夫。
次韻和景彝元夕雨晴
作者：梅堯臣
朝代：宋

春雲收暮城，九陌灑然清。
星出紫霄下，月從滄海明。
車音還似晝，鼓響已知晴。
靜閉衡門卧，無心學後生。
次韻和景彝對月
作者：梅堯臣
朝代：宋

蕭蕭風雨變凉意，索索晚雲開斗晴。
已洗浮埃天外靜，忽生圓月樹頭明。
草根蟲穴吟來久，屋角星河落更清。
我愧西垣侍臣比，景寒霜鬢兩三莖。
次韻和景彝省闈宿齋二首·其一
作者：梅堯臣
朝代：宋

晝日南宮雨後凉，齋嚴官重靜於常。
庭前鬭雀墮還起，欄下秋花落自香。
看盡雲容天漏碧，讀殘書帙卷披黄。
九衢塵土莫能到，蕭瑟微風葉響廊。
次韻和景彝省闈宿齋二首·其二
作者：梅堯臣
朝代：宋

新月斜光依約見，夜蟬高樹有時鳴。
曲眉不想西家樣，餒腹還思二子清。
迭代物華何足較，古今榮辱豈須驚。
靜來應覺能閒少，人事區區逐日生。
次韻和景彝秋興
作者：梅堯臣
朝代：宋

日月機上梭，年華東注波。
未驚凉葉墜，已見白髮多。
牧馬歸方健，調弓力漸和。
籬邊賸曉菊，陶令奈貧何。
次韻和景彝閏臘二十五日省宿
作者：梅堯臣
朝代：宋

君嘗編史似吳兢，又值甘泉馬踏冰。
重臘雪花方漫漫，宿廳書架自層層。
桉頭美酒初溫火，簾底微風欲動燈。
永夜未眠鍾已發，此心閒寂似高僧。
次韻和永叔
作者：梅堯臣
朝代：宋

省樹高槐雪壓條，沉沉古屋蔽疏寮。
每嗟守印如枯木，欲棄明珠學緯蕭。
漸老但知貧賤樂，向來徒用歲時銷。
新年不管魚龍躍，安得乘風入剡樵。
次韻和永叔原甫致齋集禧
作者：梅堯臣
朝代：宋

廟蠁靈祠屬二公，齊心相望切朱宮。
綠渠繚繞壖垣水，廣沼清泠漲殿風。
已詠應麟來五畤，仍歌翔雁雜殊翁。
遥知畢事期尋勝，尚問衰羸未厭窮。
次韻和永叔嘗新茶雜言
作者：梅堯臣
朝代：宋

自從陸羽生人間，人間相學事春茶。
當時採摘未甚盛，或有高士燒竹煑泉爲世誇。
入山乘露掇嫩觜，林下不畏虎與蛇。
近年建安所出勝，天下貴賤求呀呀。
東溪北苑供御餘，王家葉家長白牙。
造成小餠若带銙，鬭浮鬭色傾夷華。
味甘迴甘竟日在，不比苦硬令舌窊。
此等莫與北俗道，只解白土和脂麻。
歐陽翰林最別識，品第高下無欹斜。
晴明開軒碾雪末，衆客共賞皆稱嘉。
建安太守置書角，青蒻包封來海涯。
清明纔過已到此，正見洛陽人寄花。
兔毛紫盞自相稱，清泉不必求蝦蟆。
石缾煎湯銀梗打，粟粒鋪面人驚嗟。
詩腸久饑不禁力，一啜入腹鳴咿哇。
次韻和永叔夜坐鼓琴有感二首·其一
作者：梅堯臣
朝代：宋

夜坐彈玉琴，琴韻與指隨。
不辭再三彈，但恨世少知。
知公愛陶潛，全身衰弊時。
有琴不安絃，與俗異所爲。
寂然得真趣，乃至無言期。
次韻和永叔夜坐鼓琴有感二首·其二
作者：梅堯臣
朝代：宋

舜琴曰朕有，語舜鬰陶乎。
孝悌怨則否，傲狠愧豈無。
我嘗撫卷歎，歎此孟氏書。
此書有深意，仁義世久虛。
公今乃有感，其不在茲歟。
魚躍與鶴舞，物情曾未殊。
無情則無應，何必問鳥魚。
次韻和永叔夜聞風聲有感
作者：梅堯臣
朝代：宋

月落夜正黑，風起庭槐端。
窗間星動摇，枕上人寤歎。
所歎吹陰雲，苦熱彌不歡。
當其氣莫出，曷若無衣寒。
虛堂卧竹簟，汗體如露漙。
驅蚊爇蒿艾，寧復襲芝蘭。
煎灼一如此，衰枯誰可完。
消磨任寒暑，安有不死丹。
三伏已過二，炎赫應漸殘。
試看蜣蜋蟲，辛勤方轉丸。
焉得從釣舟，逆上嚴子湍。
此事人所易，謝榮爲獨難。
誰顧萬古名，黑石持鎸刊。
風聲不用撼，牀頭閒素紈。
次韻和永叔對雪十韻
作者：梅堯臣
朝代：宋

紛紛何亂目，凜凜自開門。
著莫風難定，侵凌物已繁。
裝成新樹色，遮盡古苔痕。
冷入梁王苑，清乘衛國軒。
欺貧凍蓬蓽，增險想轘轅。
小隙皆能及，洪爐逼不溫。
雲衣隨處積，水甲等閒屯。
團戲爲丸轉，堆雕作獸蹲。
豈愁空破履，幸喜有清樽。
誰問諸公子，高樓與後園。
次韻和永叔新歲書事見寄
作者：梅堯臣
朝代：宋

尖風細細欲穿簾，殘雪微銷凍結簷。
盞裏醇醪無限滿，鏡中白髮不知添。
妍童喜舞開羅幕，小吏愁凘入硯蟾。
幸得從公持直筆，定應無復歎齏鹽。
次韻和永叔石枕與笛竹簟
作者：梅堯臣
朝代：宋

溪上枕部龍卵石，蘄匠簟製蛇皮紋。
客從東方一持贈，竹色蒸青石抱雲。
磨沙斵骨自含潤，飽霜弔節無留塵。
京師貴豪空有力，六月耐此炎蒸劇。
旱風赤日吹熱來，大厦高簷任雕飾。
頭顱汗匝無富貧，雖有頒冰論官職。
官高職重冰則多，日永冰消難更得。
唯公掃室施枕簟，迎凉自感東方客。
東方客應非俗昏，能使賢人心體適。
賢人何以偏伏人，天下才名方赫赫。
我吟困窮不可聽，晝夜蚊蚋蒼蠅聲。
蠅如遠雞耳初感，蚊若隠雷空際鳴。
葛厨頂綻屋蝎墮，菅席中裂麻經橫。
平生賦分只煎炒，安有祿玉琉璃清。
猶勝昔年杜子美，老走耒陽牛炙死。
因思楊惲廢時言，但願人生行樂爾。
公今事業在朝廷，去就尤當慎終始。
待公睡足秋風來，去奉高談揮麈尾。
次韻和永叔贈別擇之赴陝郊
作者：梅堯臣
朝代：宋

古人相送贈以言，今人相送舉以酒。
酒行殷勤意豈疎，酒罷躊躇悲更有。
行當何之來者誰，陝府兵吏爭迎走。
壺漿往往過函關，翰林惜別方携手。
自言老大遇知難，願得公詩爲不朽。
公因索筆作長謠，落落寓言誠十九。
我慙竹管厠宮懸，縱合律度應非偶。
太守西行已不貧，忽獲明珠盈大斗。
歸立螭頭未是遲，暫向棠陰問遺叟。
次韻和永叔退朝馬上見寄兼呈子華原甫
作者：梅堯臣
朝代：宋

公歸初退內朝班，馳道南頭躍錦鞍。
欲雨浮雲猶復暗，背陰殘雪愈生寒。
穿槐已覺春禽語，載酒重思結客驩。
吟寄侍臣知有意，翠鬟爭唱口應乾。
次韻和永叔雨中寄原甫舍人
作者：梅堯臣
朝代：宋

頼得春巢燕未歸，高簷終日雨衰衰。
細籠芳草踏青後，欲打梨花寒食時。
美景已嗟空過盡，名園猶許悞相隨。
錦鞍切莫九衢去，拍拍一如鵝鴨池。
次韻和永叔飲余家詠枯菊
作者：梅堯臣
朝代：宋

今年重陽公欲來，旋種中庭已開菊。
黄金碎翦千萬層，小樹婆娑嘉趣足。
鬢頭插蕊惜光煇，酒面浮英愛芬馥。
旋種旋摘趁時候，相笑相尋不拘束。
各看華髮已垂顛，豈更少年苔色綠。
自茲七十有三日，公又連鑣入余屋。
堦傍猶見舊枯叢，根底青芽歡催促。
但能置酒與公酌，獨欠琵琶彈啄木。
所歎坐客盡豪英，槐上凍鴟偷側目。
盤中有肉鴟伺之，烏鳥不知啼觜曲。
諸公醉思索筆吟，吾兒暗寫千毫禿。
明日持詩小吏忙，未解宿酲聊和屬。
次韻和江鄰幾送客回同過金明池·其一
作者：梅堯臣
朝代：宋

送別西亭車馬塵，天池回傍欲迷津。
畫船龍尾何時發，丹杏梢頭漏泄春。
次韻和江鄰幾送客回同過金明池·其二
作者：梅堯臣
朝代：宋

風光猶未老於人，獸口泉聲瀉碧津。
一洗塵襟無俗慮，柳條開眼共看春。
次韻和沖卿元日
作者：梅堯臣
朝代：宋

天心欲銷變，元會罷來朝。
新歲起今日，舊年猶昨宵。
凍雲低覆闕，殘雪稍封條。
又聽驅儺鼓，羣邪不可饒。
次韻和玉汝對月見懷西軒
作者：梅堯臣
朝代：宋

坐見沙頭月，復憐衣上輝。
正如從我飲，還欲照君歸。
相逐影徒是，共嗟歡已非。
夜深依岸落，寒色入傷違。
次韻和王尚書答贈宣城花木瓜十韻
作者：梅堯臣
朝代：宋

百菓各甘酸，或由人所植。
木瓜聞衛詩，贈好非玉色。
投此瓊玖報，蓋重車馬飾。
貴賤今既殊，凌紙字翕赩。
一一如明珠，自得見安格。
復何備國風，庶亦見王澤。
捧之爲重賜，誦已乃忘食。
幸資藥品用，少助宣調力。
南土加文章，中州異肥瘠。
公將和鼎餗，微意願尋繹。
次韻和王景彝十四日冒雪晚歸
作者：梅堯臣
朝代：宋

子猷多興憐飛雪，向晚歸時又見飄。
拂馬隨人如著莫，舞空吹面亦勝消。
閉門我作袁安睡，呵筆君爲謝客謠。
記取明朝朝謁去，毳裘重戴冷寥寥。
次韻和王道損風雨戲寄
作者：梅堯臣
朝代：宋

小雪纔過大雪前，蕭蕭風雨紙窗穿。
而今共唱新詞飲，切莫相邀薄暮天。
次韻和端式見贈
作者：梅堯臣
朝代：宋

不爲阮步兵，發詠怨朝陽。
不學屈大夫，行吟思搴芳。
其雨豈無時，細佩空自香。
吾道不苟合，我懷固有常。
江南一畝宅，近在句溪旁。
仁宦且如此，夢寐安敢忘。
以子諭言多，重歌木桃章。
次韻和范景仁舍人對雪
作者：梅堯臣
朝代：宋

三尺沒腰雪，京華頻歲無。
高低相掩覆，竅隙似封糊。
帖缺都迷醜，增妍不問枯。
因時混貧富，遇物得圓觚。
眩目曾何數，流風不可圖。
冥冥山霧合，浩浩海雲鋪。
未覺花飛葉，先看霰集珠。
落機裁扇素，獵野割膚腴。
粲爾娥奔月，皤然叟赴酺。
薄才今揣稱，小巧媿非夫。
次韻和表臣惠符離去歲重醖酒時與杜挺之李宣叔王平甫飲於阻水仍有筍醤之遺
作者：梅堯臣
朝代：宋

贈以榴花酒，沉清貴隔年。
不憂航滯磧，爲汎盞如船。
加品盈盤內，無花到眼前。
還招李杜醉，野釀莫稱賢。
次韻和酬刁景純春雪戲意
作者：梅堯臣
朝代：宋

雪與春歸落歲前，曉開庭樹有餘妍。
楊花撲撲白漫地，蛺蝶紛紛飛滿天。
胡馬嘶風思塞草，吳牛喘月困沙田。
我貧始覺今朝富，大片如錢不解穿。
次韻和酬楊樂道待制詠雪
作者：梅堯臣
朝代：宋

梁苑孝王跡，灞陵游客心。
牧羊來海上，泛棹向山陰。
興賞曾何淺，羈棲亦以深。
穆歌猶在竹，郢曲自傳琴。
旗凍霑天仗，鎗寒拂羽林。
且爲豐歲慶，休作苦寒吟。
掩帙都忘慮，焚香靜擁衾。
晴明一登閣，暮色徧高岑。
次韻和酬永叔
作者：梅堯臣
朝代：宋

春候倏已和，林上鳴鳥譁。
前日是清明，驟雨霑梨花。
初聞結客游，愛此物景嘉。
歌舞未終宴，夕暮各興嗟。
所嗟歸路暗，嘶馬自知家。
公家八九姝，鬒髮如盤鴉。
朱唇白玉膚，參年始破瓜。
幾日苦霖霪，當道跳魚蝦。
閉門飲濁醪，鞦韆繫樹丫。
羣姝莫要劇，爲公歌啞啞。
公當是日醉，歡適不可涯。
孔氏有高第，內自戰紛華。
我公豈其然，秉直異蓬麻。
果從歸田去，願從招轅車。
次韻和酬裴寺丞喜子修書
作者：梅堯臣
朝代：宋

唐宋典冊竟駢羅，漢詔重令與削磨。
古聖規模猶可法，衆賢馳騁必無蹉。
既除太史來爲尹，遂用非才往補訛。
代匠只憂傷手甚，君宜憐我不遑他。
次韻和錢君倚同司馬君實二學士見過
作者：梅堯臣
朝代：宋

府僚忽方駕，乃知决訟餘。
大尹不苛察，羣吏不牽拘。
嘗稱二三賢，助治無偏隅。
新晴乘此凉，行行過我居。
何以延君子，唯有滿牀書。
何以解君頤，淡句無足娛。
何以留君久，燈燭已照塗。
登車莫言遠，騶從美且都。
夾道行人止，按轡寧馳驅。
我老焉所羨，送子立躊躇。
次韻和長吉上人淮甸相遇
作者：梅堯臣
朝代：宋

淮上一相遇，憶在京都時。
雖驚歲月換，未改松桂姿。
童侍兩三人，瓶錫相與隨。
自言東越來，篋中多好詩。
文字皆妥帖，業術無傾欹。
前輩嘗有言，清氣散人脾。
語妙見情性，說之聊解頤。
始推杼山學，得非素所師。
此固有深趣，吾心久已知。
橫琴乃玄悟，豈必弄鳴絲。
古樂衆少聽，誰知彼吹箎。
師曠沒世後，伯牙衆身悲。
願同黄鵠舉，遠歸滄海涯。
老驥雖不病，長坂安可馳。
天台況奇勝，日夕勞夢思。
尚忝齒纓綬，終年趨路岐。
俯愧淵中魚，游泳水之湄。
仰羨雲間鷙，凌厲辭縶維。
居嘗起斯念，未去情不怡。
今朝更道舊，感愴各嚬眉。
同遊謝公門，遠想袂霑洟。
惜哉胡不仁，碎彼東方琪。
又出數紙書，手澤尚可披。
眷眷疇昔意，於今當語誰。
復遺三百言，玩味自挽髭。
序事盡成故，慨吟良有資。
其詞何亹亹，宛若對風規。
冷然聳心目，不覺整冠緌。
重以超俗韻，顧予賤職司。
是猶猿鳥情，並此駑櫪卑。
報投仍勉强，實謬匠者爲。
應哂不量力，短兵茲已疲。
次韻和長文社日禖祀出城
作者：梅堯臣
朝代：宋

曉出春風已擺條，應逢社伯馬蹄驕。
壇邊宿雨微霑麥，水上殘冰壅過橋。
燕子飛來依約近，鴈行歸去試教調。
北扉西掖多才思，相與飄飄在泬寥。
次韻和長文禖祀郊外見寄并呈韓子華
作者：梅堯臣
朝代：宋

鵓鴣知雨在桑中，雄逐雌飛自不同。
胡粉未生輕蝶白，燕脂先綻野櫻紅。
高高樹裏鞦韆月，獵獵牆頭蓓蕾風。
曉下祠壇多寄詠，衣冠方侍大明宮。
次韻和韓子華內翰於李右丞家移紅薇子種學士院
作者：梅堯臣
朝代：宋

紅薇花樹小扶疏，春種秋芳賞愛餘。
丞相舊園移带土，侍臣清署看臨除。
薄膚癢不勝輕爪，嫩幹生宜近禁廬。
此地結根千萬歲，聯華榮莫比茅茹。
次韻和韓持國京師雪
作者：梅堯臣
朝代：宋

寒威無遠近，素色混高低。
玉路平何廣，天形浩莫倪。
壓階寧辨玉，封谷不須泥。
殄厲非乖候，資農必慰黎。
大輸中府帛，雜有上公圭。
星弁交光衆，珠旒動影迷。
淩波妃度洛，銷鼎士烹齊。
工鏤罇奇獸，鮮粧印女奚。
簾開白羽扇，橋跨半輪霓。
走吠生氂犬，姦埋縮殻蠵。
力狂墀下馬，聲噤樹頭雞。
團綴花爭發，燖庖羜已刲。
獵人初逐跡，饑鳥未辭棲。
凍酒誰能貰，危樓不厭躋。
狐冰疑在耳，貍玉刻成蹄。
可席纖腰舞，盈盤素手携。
休傳上林雁，曾繫子卿題。
願逐周王駿，瑶池勝越溪。
次韻和馬都官宛溪浮橋
作者：梅堯臣
朝代：宋

在昔當陽侯，建橋臨大川。
洪波不爲阻，馳道南北連。
何此小溪上，擬象坦且平。
馬頭分朱欄，水底裁碧天。
白雨緊大笮，斷虹生橫舷。
游魚不可見，車騎久臨淵。
次韻和馬都官苦熱
作者：梅堯臣
朝代：宋

日光亭午時，赫若鎔黄金。
鳴鳶不生風，流雲不成陰。
赤地有焦土，烈野無沃霖。
涸潭深幽幽，枯嶽高岑岑。
火龍將焚鬣，陽烏多渴心。
肌膚非木石，絺綌煩衣襟。
冰盤不可見，空對瓊玖吟。
次韻奉和永叔謝王尚書惠牡丹
作者：梅堯臣
朝代：宋

大梁有公子，洛陽有游俠。
昔時意氣相憑陵，不問興亡事栽插。
栽紅插綠鬭青春，春風與開春雨颯。
兩都富貴不相殊，走馬尋芳何合雜。
只聞年少競爭先，摘葉嗅花身更捷。
安知遺愛舊留守，馳獻百葩光浥浥。
尚書最重歐陽公，盈盤分去蜂偷獵。
但能爲樂飲醇酒，何必署名黄紙牒。
翰林職清文字稀，不比外官煩應接。
曩公爲花曾作譜，端相用意隨蝴蝶。
擬王擬妃姚與魏，歲歲年年千萬葉。
獨將顔色定高低，綠珠雖美猶爲妾。
從來鑒裁主端正，不藉娉婷削肩胛。
舊品既著新品增，偏惡妬芽須打拉。
嘗憶同朋有七人，每失一人淚緣睫。
唯我與公今且存，無復名園共携榼。
公因尚書戴紅紫，白髮欺公生匼匝。
磨墨揮毫興不衰，作詩坐使劉曹怯。
副本能傳幸一觀，口誦舌摇徒囁囁。
次韻景彝三月十六日范景仁家同飲還省宿
作者：梅堯臣
朝代：宋

種桃依竹似僊家，邀對春風共泛霞。
席上未觀雙舞鳳，城頭已覺聚啼鴉。
怱怱跨馬人歸省，羃羃生烟樹斂花。
稚子候門知我醉，東方明月照扉斜。
次韻景彝奉慈廟孟秋攝事二十韻
作者：梅堯臣
朝代：宋

閟宮初告饗，駕輅已迎秋。
公衮惟時攝，齋廬用爾休。
椒漿茲往奠，鸞馭或來游。
任姒徽音繼，邦家故事脩。
前期嚴受誓，侵曉肅傳騶。
雞狗藏深戶，蚊蠅響暗溝。
別祠緣相漢，舊禮傚宗周。
蕭氣接庭燎，鼓聲通市樓。
樂章分廟奏，牲物用毛柔。
木主升新座，牙盤列庶羞。
叩階除劍履，宿羽動梧楸。
錫胙人移俎，焚辭漏晝籌。
豆籩將降陛，胥史劇奔牛。
事畢歸烏巷，陰餘晦綵油。
驅車多叱咤，負擔起歌謳。
却直中書省，重瞻十二旒。
詞供五更敏，詔示四方優。
密議存王體，斜封贊禹謀。
勤誠酬異等，潤色闡嘉猷。
强擬鄴中詠，我思康樂侯。
次韻景彝春宴
作者：梅堯臣
朝代：宋

法座初瞻戶牖間，衮衣垂處見雲山。
滿斟玉酒傳宣盡，齊插宮花拜賜閒。
紅線織成庭下毯，明珠結出耳中環。
鬭雞旗底蓬蓬鼓，逐勝爭名利害關。
次韻景彝祀高禖書事
作者：梅堯臣
朝代：宋

聞說郊禖喜氣翔，曾由乙卯命封商。
今朝鍾鼓登歌祀，何日熊羆作夢祥。
掃雪野廬風凜凜，陞壇公衮佩鏘鏘。
君門賜胙予何有，不似矜誇鳳沼傍。
次韻景彝赴省宿馬上
作者：梅堯臣
朝代：宋

烏紗帽底青眸轉，朱雀街頭玉轡摇。
燈火高樓吹短笛，簾櫳斜巷隘初宵。
身歸蘭省唯看月，心在天津欲倚橋。
枕上夜深應不寐，羨他年少酒微銷。
次韻景彝閣後紫薇花盛開
作者：梅堯臣
朝代：宋

禁中五月紫薇樹，閣後近聞都著花。
薄薄嫩膚搔鳥爪，離離碎葉剪晨霞。
鳳皇浴去池波響，鳷鵲陰來日影斜。
六十無名空執筆，顛毛應笑映簪華。
次韻永叔乞藥有感
作者：梅堯臣
朝代：宋

子厚論鍾乳，要若鵝翎筒。
安取啗棗栗，謂相出山東。
所産有所美，慎勿憑村僮。
公問我餌藥，石臼將使礱。
我餌乃藤根，得方非倉公。
曾聞李習之，其品今頗同。
此物俗爲賤，不入貴品中。
吾妻希孟光，自舂供梁鴻。
荏苒歲月久，顔丹聽益聰。
雖能氣血盛，不療貧病攻。
何如面黧黑，腰金明光宮。
亦莫如學釣，緡鉤懸香藭。
但知烟水樂，寧計身瘠豐。
我生無快意，豈異抱篤癃。
公乎忽我求，略辨雌與雄。
雄赤而雌白，由來不同功。
沙合固切似，朋好殊未窮。
長年苟不遇，笑殺渭上翁。
次韻永叔二月雪
作者：梅堯臣
朝代：宋

春雪損萌芽，未必摧杞菊。
我心無愛憎，隨分樂自足。
桃李紅間白，豈不悅我目。
杞菊嫩且甘，豈不飽我腹。
看花食蔬仍舉杯，趁取衰遲鬢猶綠。
次韻永叔試諸葛高筆戲書
作者：梅堯臣
朝代：宋

公負天下才，用心如用筆。
端勁隨意行，曾無一畫失。
因看落紙字，大小得疎密。
筆工諸葛高，海內稱第一。
頻年值我來，我媿不堪七。
安能事墨研，欲效前人述。
懶性真嵇康，閒坐喜捫蝨。
是以持獻公，不使物受屈。
果然公愛之，奇蹤寫名實。
豈惟播今時，當亦傳異日。
嗟哉試筆詩，藏不容人乞。
次韻王景彝正月十六夜省宿過景靈街
作者：梅堯臣
朝代：宋

宮街不閉東城月，圓影纔虧夜色春。
自躍金羈來宿省，從他錦帳欲誇人。
燈光遠近疑爭晝，歌韻高低競起塵。
我老都無游樂意，似君清枕睡侵晨。
次韻王舍人憶省中小桃寄江學士
作者：梅堯臣
朝代：宋

淺綻燕脂紫蠟芳，深斟吳酎白瓊觴。
鳳池人憶去年豔，雉省客無今日狂。
髣髴物華先上苑，依俙歌吹下昭陽。
平明社雨莫催促，應翫移牀欲近傍。
次韻答吳長文內翰遺石器八十八件
作者：梅堯臣
朝代：宋

山工日斵器，殊匪事樵牧。
掘地取雲根，剖堅如剖玉。
食具與果具，待賓良有勗。
亦將茶具并，飽啜時出俗。
公何都贈予，金多不入目。
我家固宜之，瓦椀居漏屋。
得此尤稱窮，客來無不足。
唯應赤脚婢，收拾怨常酷。
夏席堆青齏，冬盤飣旨蓄。
竟無粱肉饌，甚愧蕭家錄。
次韻答德化尉郭功甫遂以送之
作者：梅堯臣
朝代：宋

江南有嘉禽，乘春弄清吭。
流音入我耳，慰愜若獲貺。
朝聽已孤高，暮聽轉幽曠。
何多燕雀羣，聲跡不相傍。
始聞汾陽生，文行衆所諒。
獨哦青山間，悼古或悲愴。
棄官不屈人，頗學陶元亮。
是時予愛之，顔采莫得望。
倏然能見過，遠涉丹湖浪。
袖携一卷詩，行橐更無長。
固與俗人殊，於焉識敦尚。
嗟嗟二千石，不知子所向。
駭子發論高，萬仞聳孤嶂。
又如决河湍，捧土安可障。
吾方歎瓌材，恨未逢良匠。
信哉騏驥駒，誰用伯樂相。
自從昔還朝，汩汩走俗狀。
未嘗寄子書，子言今行行。
亦似昧相知，曾非事高閌。
把筆誠不勤，强意乃爲妄。
茲晨去湓城，聊以和子唱。
子辭猶瀑布，敢挹不知量。
次韻答王景彝聞余月下與內飲
作者：梅堯臣
朝代：宋

仰頭看月見新鴻，形影雙飛玉鑑中。
呼我作卿方舉酒，更煩佳句賞高風。
次韻答黄介夫七十韻
作者：梅堯臣
朝代：宋

春風不擇草，萬卉皆發萌。
盛夏一長養，秋實俱與成。
舂粒以蒸炊，刈枯以煎烹。
工師調五音，不問咸與韺。
自取衆律和，黍谷動華英。
可以薦祖廟，可以陳帝庭。
良將統萬卒，所向若驚霆。
戰鬭衆益勇，號令夜益明。
破敵必拉朽，不見堅陣橫。
我觀欲物際，亦在農力興。
我觀合奏時，亦在考擊并。
我觀成功日，亦在間得情。
草木有美惡，造化無喜憎。
五聲有高下，一致不可評。
三軍用貔虎，不較蚊睫螟。
大君設時網，廣海無漏鯨。
磊落黄夫子，爲學不自輕。
四十登賢科，良賈售百朋。
得志豈計晚，成名等衆熒。
舊交半存沒，新知慕徒傾。
老鶴晴一唳，隨風無近聲。
好論古今詩，品藻笑鍾嶸。
欲掃李杜壇，未審誰主盟。
我衰百事倦，白首聊窮經。
兩目生昏花，猶勝張籍盲。
讀書愛日永，秉扇自驅蠅。
但惡亂我思，非與小物勍。
清飈颯然來，喜得如弟兄。
散帙空堂上，垂冠髮星星。
載誦堯舜篇，幸今時太平。
不學遁世士，投竿泛東溟。
不襲貪生人，煉氣噏日精。
不羨富貴翁，歌吹滿重城。
獨守螢火光，莫擥蟾蜍晶。
人生轉頭間，未免一銘旌。
區區逐甘鮮，鼎鼎夸佩纓。
安知西山餓，熟識綿上耕。
彼勿歎鳳衰，此正歌鴻冥。
分合沒窮巷，迹澀蹈高閎。
妻子易爲飽，粟帛不足營。
豈乏一器飯，豈乏一杯羹。
肯爲濁河濁，願作清濟清。
韓愈嘗有言，百物皆能鳴。
特稱孟東野，貧篋文字盈。
到死只凍餒，何異埋秦阬。
今我已過甚，日醉希步兵。
神仙多羽翼，一一飛蓬瀛。
乃知無道氣，難可强留形。
鄙性實樸鈍，曾非傲公卿。
昔隨衆一往，或值謗議騰。
曰我非親舊，曰我非門生。
又固非賢豪，安得知爾名。
是時聞此言，舌直目且瞠。
俄然我有答，賢相持權衡。
喜士同周公，其德莫與京。
我去豈不送，我往豈不迎。
自爲筋力寡，路遠艱於行。
未若歸教子，遺金徒滿籝。
歲月苦易得，顔貌日可驚。
身雖厭役役，心亦遠硜硜。
歸思吳洲橘，夢憶楚江萍。
試看兩圍碁，白黑何所爭。
朝脫泥塗困，暮失雲衢亨。
物理既難常，達生重飛觥。
曾以文豹章，遠喻子懷能。
曩者忤貴勢，悔說烏鳥靈。
烏靈反見怒，終恨屈此誠。
當時語頗錯，盍呼爲大鵬。
於茲儻遇之，應解頸頰赬。
韻盡意未盡，且用此報瓊。
欲晚訪韓持國忽道損見過不克往持國示詩因答
作者：梅堯臣
朝代：宋

西雲沉日脚，命僕駕我車。
我車已在庭，有客方詣廬。
談笑不覺夕，雞黍且煩渠。
重約勿以怪，但當摘園蔬。
欲陰
作者：梅堯臣
朝代：宋

鸜鵒知天風，鵓鴣知天雨。
途路厭塵昏，車馬煩泥沮。
陰仍老易覺，體質預辛楚。
安坐與壯年，慎勿忘酒脯。
欲雪復晴
作者：梅堯臣
朝代：宋

陰雲不成雪，碧瓦有繁霜。
日氣生簾額，冰條結井牀。
飛烏鳴自樂，古木晝仍殭。
誰意斗晴後，苦寒勝北方。
歐陽寺丞桐城宰
作者：梅堯臣
朝代：宋

葉落淮南樹，青山徧馬頭。
人煙將近郭，松竹不知秋。
夜虎林間嘯，溪泉舍下流。
門前仲卿廟，遺跡待君求。
歐陽永叔寄琅琊山李陽冰篆十八字并永叔詩一首欲予繼作因成十四韻奉答
作者：梅堯臣
朝代：宋

我坐許昌塵土中，山翠泉聲違眼耳。
公雖被謫守滁陽，日少郡事窮山水。
東南有風西北來，忽得書詩連數紙。
并寄陽冰古篆字，字形矯矯龍蛇起。
其文乃只題姓名，大曆六年春氣尾。
報云此篆無人知，野僧好事爲公指。
公留巖下久徘徊，公剔莓苔汲泉洗。
點畫雖然未苦訛，霜侵風剝多皴理。
公疑鳥迹踏蒼崖，山祇愛惜將有以。
雲藏至今不近俗，月伴古源清且泚。
此石公知石不知，公與前人定知己。
墨模幾幅許傳玩，譬於玦玉終可喜。
況復爲詩刻其下，句奇字峻驚山鬼。
何當少得從公游，爲公揮筆寧非美。
歐陽永叔王原叔二翰林韓子華吳長文二舍人同過弊廬值出不及見
作者：梅堯臣
朝代：宋

枯竹爲門扉，不可容車騎。
況如鄭廣文，無氊藉賓位。
窮冬月破七，貴客聯玉轡。
傳騶肅里閭，下榻呼童稚。
問我何所往，共留牆上字。
兒愚不知誰，金章言照地。
既屈卿大夫，恨莫親帚篲。
星躔回已高，麟趾寧復至。
戢戢鄰巷居，相見竊自喟。
豈料瘦老翁，能令賢達至。
昔時蓬蒿徑，安有此盛事。
歐陽郡太君挽歌二首·其一
作者：梅堯臣
朝代：宋

夫人有賢子，往歲謫夷陵。
欲使無愁鬰，怡然見寢興。
外詞陽磊磊，內畏實兢兢。
隮壽復終貴，共爲時所稱。
歐陽郡太君挽歌二首·其二
作者：梅堯臣
朝代：宋

當時丈人歿，雖少守孤兒。
以及成名譽，何嘗厭藿藜。
暮年終饗福，陰騭不應欺。
莫使碧江上，獨傳陶母碑。
正仲往靈濟廟觀重臺梅
作者：梅堯臣
朝代：宋

玉盤疊捧溪女歸，魚鱗作室待水婓。
竹間山鬼入夜啼，古廟久閉誰啟扉。
屈原憔悴江之圻，芙蓉木蘭託興微。
賈誼未召絳灌擠，香草嘉禾徒菲菲。
曾無半辭助訶譏，國風幸頼相因依。
正仲答云鱟醤乃是毛魚耳走筆戲之
作者：梅堯臣
朝代：宋

折却毛魚一品資，吳郎聲屈向吾詩。
若論鮆子無從著，冤氣衝喉未可知。
正仲見贈依韻和答
作者：梅堯臣
朝代：宋

平生好書詩，一意在抱槧。
既無鈌雲劍，身世遭黮黭。
恥游公相門，甘自守恬淡。
妻孥每寒饑，內愧劇剜憯。
時頼二三友，乞米慰窮慘。
雖然情懷惡，亦未廢誦覽。
如負會稽辱，欲雪效嘗膽。
作文持與人，百不得一頷。
聖猶嗜好殊，獨取菖蒲歜。
我愚希六義，將使鬼神感。
譬彼捕長黥，區區只持窨。
青天挂虹霓，踴跂不可擥。
太華五千仞，妄學巨靈撼。
幸且同蛙黽，近樂在井坎。
蒼髮况種種，存非衛髦髧。
吳侯琅玕姿，而來視亂菼。
鳳皇五色毛，曷羨未翅蝻。
染夏有正采，安用此淺黲。
乃知叔度陂，萬頃見澄澹。
孟軻患爲師，薄劣亦何敢。
正月二十七日江鄰幾杜挺之劉原甫貢甫韓持國邀飲於定力院
作者：梅堯臣
朝代：宋

昨日會飲我後至，誰欲比我爲王戎。
笑知卿輩意易敗，起誚便與俗物同。
似過黄公酒壚下，嵇阮不見脩竹中。
杳爾山河隔千里，此心正有古人風。
正月二十二日江淮發運馬察院督河事於國門之外予訪之蔡君謨亦來蔡爲真草數幅馬以所用歙硯贈予
作者：梅堯臣
朝代：宋

江南硯工巧無比，深洞鎸斲黑蛟尾。
當心隠隠骨節圓，暗淡又若帖寒朏。
樣傳孔子留廟堂，用稱右軍書棐几。
皇皇御史從東來，役徒四萬如屯螘。
春風擺撼桃杏醉，野亭置酒話亹亹。
是時復有蔡中郎，筆法縱橫字瑰瑋。
入門下馬索紙書，虬騰虎攫驚神鬼。
主人得書不惜硯，贈予覓句題花卉。
醉携惟恐失手墜，包以弋綈藏以篚。
明朝聊記一時事，馳騁文章誠不韙。
正月二十四日同江鄰幾韓持國過師商廟
作者：梅堯臣
朝代：宋

大梁城西隅，競傳師商廟。
二墳在其傍，枯棘誰往弔。
予嘗發夢寐，事已驗曩少。
時逾二十春，偶過非素料。
江韓寔並駕，寂默苦同調。
下馬共羅拜，驚愚真可笑。
致恭古賢人，且異媚近要。
在昔魏公子，夷門尊隠燿。
終知養松筠，曾不類蒿藋。
我輩頗識公，虛名何所釣。
正月十五夜出迴
作者：梅堯臣
朝代：宋

不出只愁感，出遊將自寬。
貴賤依儔匹，心復殊不歡。
漸老情易厭，欲之意先闌。
却還見兒女，不語鼻辛酸。
去年與母出，學母施朱丹。
今母歸下泉，垢面衣少完。
念爾各尚幼，藏淚不忍看。
推燈向壁卧，肺腑百憂攢。
正月十日五更夢中
作者：梅堯臣
朝代：宋

今年花似去年新，去年人比今年老。
我勸厚地一杯酒，收拾白日莫苦早。
正陽驛舍夢鄭并州寄書開之即三山圖也
作者：梅堯臣
朝代：宋

我來清淮側，夢得鄭公書。
開書一把玩，乃是三山圖。
山形雄且邃，筆畫簡而疎。
紙幅不盈尺，萬仞勢有餘。
卷置懷袖中，意獲寤已無。
武陵行
作者：梅堯臣
朝代：宋

生事在漁樵，所居亦烟水。
野艇一竿絲，朝朝狎清泚。
忽自傍藤陰，乘流轉山觜。
始覺景氣佳，潛通小溪裏。
常時不見春，入谷驚紅蕊。
幽興窮綠波，翫芳心莫已。
花外一峯明，林間碧洞啟。
遥聞雞犬音，漸悟人煙邇。
捨舟遂潛行，石徑劣容屣。
豁然有田園，竹果相叢倚。
厖眉髽髻人，倏遇心顔喜。
尚作秦衣裳，那知漢名氏。
自言逢世亂，避地因居此。
來時手種桃，今日開如綺。
更看水上花，幾度逐風委。
競引飯彫胡，邀飲酌瓊醴。
復呼童稚前，綠鬢仍皓齒。
翻遣念還茅，思歸釣鱣鮪。
將辭亦贈言，勿道丘壑美。
鼓枻出僊源，繁英猶邐迤。
薄暮返蒼洲，微風吹白芷。
他日欲重過，茫茫何處是。
歲寒亭
作者：梅堯臣
朝代：宋

種花邀青春，種柏要晏歲。
乃知風露前，已辨雪霜勢。
時俗愛芳菲，不妨鳴鶗䳏。
他年都門歸，寧昧始終計。
歲日旅泊家人相與爲壽
作者：梅堯臣
朝代：宋

舟中逢獻歲，風雨送餘寒。
推年增漸老，永懷殊鮮歡。
江邊無車馬，鑑裏對衣冠。
孺人相慶拜，共坐列杯盤。
盤中多橘柚，未咀齒已酸。
飲酒復先醉，頗覺量不寬。
岸梅欲破萼，野水微生瀾。
來者即爲新，過者故爲殘。
何言昨日趣，乃作去年觀。
時節未變易，人世良可歎。
歷陽過杜挺之遂約同入汴
作者：梅堯臣
朝代：宋

滄海瀉玉自外天，牛斗傍邊客正迴。
人說維摩居士病，我同王子雪舟來。
汀沙沮洳潮新落，山日曈曚霧始開。
去約河隄春柳動，與君吹紫步徘徊。
毛君寶秘校將出京示予詩因以答之
作者：梅堯臣
朝代：宋

古城踏成谷，不見人馬蹤。
古人豈不行，舊跡豈不重。
從何求故步，往返自憧憧。
觀君百篇詩，善畫人形容。
毫髮無不似，落筆任橫縱。
曷如握明鏡，物物目所逢。
贈以東南歸，擲去手中筇。
水丘於西湖得活鯽魚三尾見遺余頃在襄城獲數尾時歐陽永叔方自乾德移滑臺留待其至且有詩後居京師蔡仲謀者亦有以贈乃思襄時所留復有詩於今三得三詠之矣
作者：梅堯臣
朝代：宋

襄城得圓鯽，留以待吾友。
大梁又得之，始憶終按酒。
今君復持贈，重念滁陽守。
滁陽石瀨中，此物豈無有。
三得實嘉遺，我敢自私口。
口且不爭甘，事亦難利誘。
水次蘚花
作者：梅堯臣
朝代：宋

秋雨日霏霏，碧花生疊疊。
水邊有神女，粧去遺翠靨。
岸側小家婦，不知所宜愜。
未得未還人，自將渾面帖。
水次髑髏
作者：梅堯臣
朝代：宋

不知誰氏子，枯首在沙洲。
肉化烏鳶腹，肢殘波浪頭。
曾聞南面樂，寧有九原愁。
厚葬不爲貴，漢官其登丘。
水苔
作者：梅堯臣
朝代：宋

深苔何所若，苦詠費毫尖。
繞繞水仙髮，茸茸蛟客髯。
綠縈秋石浄，嫩值翠篙黏。
尚芼參差荇，薄言無此嫌。
水葒
作者：梅堯臣
朝代：宋

灼灼有芳豔，本生江漢濱。
臨風輕笑久，隔浦淡粧新。
白鷺煙中客，紅蕖水上鄰。
無香結珠穗，秋露浥羅巾。
水輪詠
作者：梅堯臣
朝代：宋

孤輪運寒水，無乃農者營。
隨流轉自速，居高還復傾。
利纔畎澮間，功欲霖雨并。
不學假混沌，亡機抱甕罌。
永叔內翰見索謝公遊嵩書感歎希深師魯子聰幾道皆爲異物獨公與余二人在因作五言以敘之
作者：梅堯臣
朝代：宋

昔在洛陽時，共遊銅駞陌。
尋花不見人，前代公侯宅。
深堂鎖塵埃，空壁鬭蜥蜴。
楸陰布苔綠，野蔓纏石碧。
池魚有偷釣，林鳥有巧射。
園隸見我來，朱門暫開闢。
園婦見我還，便掃車馬跡。
何以掃馬跡，實亦畏他客。
我輩唯適情，一葉未嘗摘。
他人或所至，生菓不得惜。
又憶遊嵩山，勝趣無不索。
各具一壺酒，各蠟一雙屐。
登危相扶牽，遇平相笑噱。
石搗雲衣輕，巖裂天窗窄。
上飲醒心泉，高巔溜寒液。
下看峯半雨，廣甸飛甘澤。
夜宿岳頂寺，明月入戶白。
分吟露氣冷，猛酌面易赤。
明朝循歸途，兩脛痛若剌。
日旰就馬乘，香草路迫阨。
却望峻極居，已與天外隔。
薄暮投少林，漱濯整冠幘。
碑觀巡幸僧，指古定空壁。
誓將新詠章，燈前互詆擿。
楊生護己短，一字不肯易。
明年移河陽，簿書日堆積。
忽得謝公書，大夸遊覽劇。
自嵩歷石堂，蘚花題洞額。
其文曰神清，固非人筆畫。
乃知二公貴，逆告意可賾。
遂由龍門歸，里堠環數驛。
我時詩以答，或歌或辨責。
責我不喜僧，性實未所獲。
凡今三十年，纍塚拱松柏。
唯與公非才，同在不同昔。
昔日同少壯，今且異肥瘠。
昔日同微祿，今且異烜赫。
昔同騎破韉，今控銀轡革。
昔同自謳歌，今執樂指百。
死者誠可悲，存者獨窮厄。
但比死者優，貧存何所益。
永叔內翰見訪
作者：梅堯臣
朝代：宋

內相能來顧，爲郎樂有餘。
兒童爭拂榻，門巷劣容車。
掩扇知秋意，窺牆省舊書。
經年三枉駕，未與故人疎。
永叔內翰見過
作者：梅堯臣
朝代：宋

我居城東隅，地僻車馬少。
忽聞大尹來，僮僕若驚鳥。
入門且坐笑，豐頰光皎皎。
問我餐若何，依舊抱糜麨。
問我詩若何，亦未離纏繞。
我庭有蔾莧，不堪秣腰褭。
我壺無醪醴，不能犒介紹。
乃喜百事稀，來此與世矯。
固非傲不往，心實厭擾擾。
永叔內翰遺李太博家新生鴨脚
作者：梅堯臣
朝代：宋

北人見鴨脚，南人見胡桃。
識內不識外，疑若橡栗韜。
鴨脚類綠李，其名因葉高。
吾鄉宣城郡，每以此爲勞。
種樹三十年，結子防山猱。
剝核手無膚，持置宮省曹。
今喜生都下，薦酒壓葡萄。
初聞帝苑夸，又復主第襃。
纍纍誰採掇，玉椀上金鼇。
金鼇文章宗，分贈我已叨。
豈無異鄉感，感此微物遭。
一世走塵土，鬢顛得霜毛。
永叔寄澄心堂紙二幅
作者：梅堯臣
朝代：宋

昨朝人自東郡來，古紙兩軸緘縢開。
滑如春冰密如蠒，把玩驚喜心徘徊。
蜀牋蠹脆不禁久，剡楮薄慢還可咍。
書言寄去當寶惜，慎勿亂與人翦裁。
江南李氏有國日，百金不許市一枚。
澄心堂中唯此物，靜几鋪寫無塵埃。
當時國破何所有，帑藏空竭生莓苔。
但存圖書及此紙，輦大都府非珍瓌。
于今已踰六十載，棄置大屋牆角堆。
幅狹不堪作詔命，聊備麤使供鸞臺。
鸞臺天官或好事，持歸秘惜何嫌猜。
君今轉遺重增愧，無君筆札無君才。
心煩收拾乏匱櫝，日畏撦裂防嬰孩。
不忍揮毫徒有思，依依還起子山哀。
永叔寄詩八首并祭子漸文一首因采八詩之意警以爲答
作者：梅堯臣
朝代：宋

昔聞退之與東野，相與結交賤微時。
孟不改貧韓漸貴，二人情契都不移。
韓無驕矜孟無靦，直以道義爲己知。
我今與子亦似此，子亦不愧前人爲。
北都健兒昨日至，扣門乃是所遺詩。
上言病中初有寄，下言我詠蟠桃枝。
盛衰開落感殘杏，暮春無事羨游絲。
班班鳩鳴忽懷念，一掃十幅無閒辭。
洛川花圖多品目，鬭新爭巧始可疑。
讀書又憶石夫子，似蠶作繭誠有之。
鎮陽歸夢北潭北，吟此八章誰謂癡。
最後有文弔尹子，壽夭難問信所悲。
共書大軸許傳玩，一日百展曾忘疲。
報君亦欲齎滿軸，恐費紙墨令人嗤。
永叔席上分韻送裴如晦
作者：梅堯臣
朝代：宋

霜華夜夜濃，汴水日日減。
行邁唯恐遲，離懷不須黯。
遠輕吳江潮，乃見丈夫膽。
君意應洗然，吾方困塵慘。
永叔白兔
作者：梅堯臣
朝代：宋

可笑常娥不了事，走却玉兔來人間。
分寸不落獵犬口，滁州野叟獲以還。
霜毛蘴茸目睛殷，紅絛金練相繫擐。
馳獻舊守作異玩，况乃已在蓬萊山。
月中辛勤莫擣藥，桂旁杵臼今應閑。
我欲拔毛爲白筆，研朱寫詩破公顔。
永叔自南陽至余郊迓焉首訪謝公奄然相與流涕作是詩以寫懷
作者：梅堯臣
朝代：宋

郭門臨汝水，鏡色入高衢。
鞍馬過其上，塵襟蕩已無。
及郊逢故友，出涕各霑襦。
神物喪頭角，空存尾與軀。
溝木失匠斲，誰施藍與朱。
並轡不能語，斯文其已夫。
歸來授予館，自爲炊彫胡。
且勿厭茲會，日月易以徂。
永叔請賦車螯
作者：梅堯臣
朝代：宋

素脣紫錦背，漿味壓蚶菜。
海客穿海沙，拾貯寒潮退。
王都有美醖，此物實當對。
相去三千里，貴力致以配。
翰林文章宗，炙鮮尤所愛。
旋坼旋沽飲，酒船如落埭。
殊非北人宜，肥羊噉臠塊。
永叔贈絹二十匹
作者：梅堯臣
朝代：宋

鳳皇拔羽覆鶉鷃，鶉鷃幸脫僵蒿蓬。
昔公處貧我同困，我無金玉可助公。
公今既貴我尚窘，公有縑帛周我窮。
古來朋儕義亦少，子貢不顧顔淵空。
復聞韓孟最相善，身仆道路哀妻僮。
生前曾未獲一飽，徒脫吟響如秋蟲。
自驚此贈已過足，外可畢嫁內禦冬。
況無杜甫海圖坼，天吳且免在褐躬。
瘦兒兩脛不赤凍，病婦十指休補縫。
厨中餒婢喜有望，服鮮棄垢必所蒙。
梁上君子切莫下，吾非陳寔何爾容。
永叔贈酒
作者：梅堯臣
朝代：宋

大門多奇醖，一斗市錢千。
貧食尚不足，欲飲將何緣。
豈能以口腹，屈節事豪權。
閉戶飽於齏，作詩湧如泉。
一日復一夕，醒目常不眠。
窮臘忽可怪，雙壺故人傳。
呼兒欲自酌，瓦盞無完全。
其能饔甘脆，而況侑夭妍。
却令情懷惡，分與富貴偏。
收拾不復嘗，排置屋角邊。
儻有嘉客至，傾倒相與顛。
何暇問濃薄，但覺窗扉旋。
誰識我爲我，賓主各頹然。
始得語且橫，既醉論益堅。
曾不究世務，閑氣爭古先。
畢竟兩未决，辨吻空流涎。
嗟我儒者飲，聒耳無管絃。
雖云暫歡適，終久還愁煎。
自甘不偶死，寧慕金印懸。
願頻致此物，勿恤瘡檐肩。
永叔進道堂夜話
作者：梅堯臣
朝代：宋

海風驅雲來，池雨打荷急。
虛堂開西窗，晚坐凉氣入。
與公語平生，事不一毫及。
初探易之奧，大衍遺五十。
乾坤露根源，君臣排角立。
言史書星瑞，亂止由不戢。
巨惡參大美，微顯豈相襲。
陳疏見公忠，曾無與朋執。
文章包元氣，天地得噓吸。
明吞日月光，峭古崖壁澀。
淵論發賢聖，暗溜聞鬼泣。
夜闌索酒巵，快意頻舉挹。
未竟天已白，左右如啟蟄。
永城杜寺丞大年暮春白杏花
作者：梅堯臣
朝代：宋

孤素發殘枝，非關比衆遲。
殷勤勝菖葉，重疊爲農時。
永州守王公慥寄九巖亭記云此地疑是柳子厚所說萬石亭也因爲二百言以答願當留詠
作者：梅堯臣
朝代：宋

天地磨今古，賢愚爲埃塵。
草樹易變改，山川無故新。
眷言零陵守，白髮駕朱輪。
間來問遺老，俯跡哀昔人。
昔人者誰歟，元和前放臣。
下上窮幽荒，憔悴楚水濱。
試觀當時記，圖寫未必真。
最苦來黄溪，坐石數游鱗。
有鳥大如鵠，東向立不踆。
始買钴鉧潭，鄠杜難計緡。
冉溪袁家洞，亂石多磷磷。
深里與沸白，若盡無窮津。
石渠連巖泓，菖蒲被其垠。
窮勝得其詭，衆美誰齊均。
西澗石爲底，豈無芹與蘋。
澗崖如堂席，澗響如龍唇。
折竹掃陳葉，羅榻同衆賓。
其言粲星斗，百歲猶比晨。
萬石乃淺近，尚可資覆巾。
而況前所說，但恐煩鎸珉。
永慶僧舍松風亭
作者：梅堯臣
朝代：宋

誰按黄金徽，滿指清風度。
但聽松上聲，不知松間趣。
野僧何所樂，樂此數株樹。
寧邀俗客來，草綠澗西路。
永濟倉書事
作者：梅堯臣
朝代：宋

神武立四極，收兵銷衆豪。
輸糧來萬國，積庾下千艘。
貔虎肥於豢，麒麟老向槽。
中州無殍餓，南土竭脂膏。
黄鼠羣何畏，青鳩啄且嚎。
古梁生菌耳，朽堵出蠐螬。
樹腹懸蛇蛻，絲窠挂鳥毛。
塵埃雖自汨，朱墨亦能操。
直宿愁風雨，經年弊褐袍。
仲尼猶作吏，我輩勿爲勞。
汝南江鄰幾云鄎南並淮浮光山有張隠居種松檜於其上養母甚孝時有猛獸馴庭中又郡西麻田山土沃泉美久不墾有劉叟者闢而居之近董氏黄氏欲買土爲鄰故江有慕之之作予輒次其韻
作者：梅堯臣
朝代：宋

峨峨淮山上，中有隠者棲。
不知松檜下，但見虎豹蹊。
人羣固已遠，樵客入猶迷。
且奉采蘭養，應無抱玉啼。
麻田異麻源，石路春無泥。
高士不近俗，更在西嶺西。
石泉飲自足，深壑無人躋。
不學淮南王，安問犬與雞。
二人逍遥性，所樂唯杖蔾。
復有來慕鄰，他年寧答嵇。
願君且勉職，聖世未易暌。
汝墳貧女
作者：梅堯臣
朝代：宋

汝墳貧家女，行哭音悽愴。
自言有老父，孤獨無丁壯。
郡吏來何暴，縣官不敢抗。
督遣勿稽留，龍鍾去携仗。
勤勤囑四鄰，幸願相依傍。
適聞閭里歸，問訊疑猶强。
果然寒雨中，僵死壤河上。
弱質無以託，橫尸無以葬。
生女不如男，雖存何所當。
拊膺呼蒼天，生死將奈向。
汝州
作者：梅堯臣
朝代：宋

主人少聽我，爲言風土殊。
美哉面有顙，生此頸若壺。
噫號無冬夏，歲禱無嗟吁。
只憐郡池上，不異山林居。
汝州後池聽水
作者：梅堯臣
朝代：宋

春水泉脈動，分巖臨澗源。
津津出石齒，泠泠縈竹根。
猶和野雲翠，復落郡池喧。
心靜意自適，不知朝市煩。
汝州王待制以長篇勸予復飲酒因謝之
作者：梅堯臣
朝代：宋

前因飲酒多，乃苦傷營衛。
嘔血踰數升，幾不成病肺。
上念父母老，下念妻兒稚。
不死常抱痾，於身寧自貴。
樊子來勸我，止飲良有謂。
公復遺我詩，責我詞甚毅。
指以年齒衰，非酒何養氣。
春飲景可樂，夏飲暑可避。
秋飲心忘愁，冬飲暖勝被。
醉歌人不怪，醉言人不忌。
在酒功實多，止酒酒何罪。
假如壽九十，今子已半世。
不飲徒自苦，未必止爲利。
胡汨妄與真，恐乖達者意。
屈原吟澤畔，方悟獨醒累。
子居今之時，安免人病議。
是以告子勤，子守亦謬詩。
我讀纔一過，不覺顔起愧。
自茲願少飲，但不使疾熾。
書此以謝公，公言誠有味。
汝州等慈寺閣望嵩岳
作者：梅堯臣
朝代：宋

崢嶸古寺閣，蒼山插晴簷。
少室出天外，巍巍何尊嚴。
王都在其下，風露國所霑。
日暮飛雲歸，已失中頂尖。
江上遇雷雨
作者：梅堯臣
朝代：宋

雷從燕尾來，雨到江心急。
挂帆中路時，望浦前舟入。
聲喧釜豆裂，點疾盎蠒立。
蕩遥魚鼈腥，恐懼兒女泣。
稍聞人好語，出顧岸已及。
蘆洲有同行，言唁氣吸吸。
江南雜感
作者：梅堯臣
朝代：宋

樹頭巧婦棲，樹下秋蟲織。
壞衣游子心，千里嘗相憶。
蕩子脚出門，便作浮萍根。
憂來憑五兆，拜樹賽黄豚。
江口遇劉糾曹赴鄂州寄張大卿
作者：梅堯臣
朝代：宋

我同陶淵明，遠憶顔光祿。
得錢留酒家，醉卧江蕪綠。
故人已貴身獨賤，籬根枯死佳花菊。
孤鴻飛去鸚鵡洲，寄聲高樓謝黄鵠。
使君本是洛陽人，嘗憐酩酊銅駝曲。
休將玉笛城上吹，武昌老人聽不足。
已知清音通九霄，定應悔說蘄州竹。
江寧李諫議
作者：梅堯臣
朝代：宋

滄江石頭下，沄沄瀉天東。
寒潮日夕至，不與廢興同。
陛下始封地，氣象常鬰葱。
六代有舊跡，物景付與公。
切莫負山水，可追王謝風。
江畔
作者：梅堯臣
朝代：宋

江畔菱蒲碧無主，吳牛夜𩥇江干歸。
舟人不悟月已上，花脚野蚊撩亂飛。
江鄰幾學士寄酥梨
作者：梅堯臣
朝代：宋

興平烹瓊乳，咸陽摘冰枝。
秦女點山日，張公開谷時。
刻破玉漿壺，泛融金酒巵。
適從關中寄，不見博士卑。
江鄰幾寄羊羓
作者：梅堯臣
朝代：宋

細肋胡羊卧苑沙，長春宮使踏霜羓。
蒺蔾苗盡初蕃息，苜蓿盤空莫嘆嗟。
自乏良謀甘更鄙，猶能大嚼快無涯。
磨刀爲削朝霞片，時引清盃興轉嘉。
江鄰幾暫來相見去後戲寄
作者：梅堯臣
朝代：宋

低頭拜我蒼髯翁，來如飛鳥去如風。
一夕共飲斗柄北，平明已向函關東。
衆中舊騎跛鼈馬，塞下新買連錢驄。
疾驅似逐鄧林日，不肯暫往行何窮。
江鄰幾沈文通二學士見過
作者：梅堯臣
朝代：宋

東城車馬多，巷無蹄與轍。
如何二賢豪，侵晨顧衰苶。
喜言雨後凉，早暮脫炎熱。
愛子屋室靜，塵土都已絕。
不唯清耳目，亦粗養愚拙。
江碑讀頭陁，沈賦賞雌霓。
固知世德高，學問冠時哲。
我慙於其間，荆華參蟻蛭。
然推鵬鷃分，自足不少別。
君歸邀此吟，把筆强搜抉。
江鄰幾遷居
作者：梅堯臣
朝代：宋

聞君遷新居，應比舊居好。
復此假布囊，家具何草草。
我貧無囊假，來僮笑欲倒。
所笑還往人，生計不足道。
非用僮僕知，雖貧自懷寶。
江鄰幾邀食餛飩學書謾成
作者：梅堯臣
朝代：宋

老肌瘦腹喜食熱，况乃十月霜侵膚。
與君共貧君餉我，吹虀不學屈大夫。
前時我膾斫赬鯉，滿坐驚睨卒笑呼。
誠知舉筯意淺狹，一餐豈計有與無。
江鄰幾饌鰌
作者：梅堯臣
朝代：宋

泥鰌魚之下，曾不享佳賓。
又嫌太健滑，治洗煩庖人。
煎炙亦苦腥，未嘗輒向脣。
江侯昔南官，家膳無此珍。
昨日邀我餐，下筯勝紫鱗。
乃知至賤品，唯在調甘辛。
池州蕭相樓
作者：梅堯臣
朝代：宋

樓中九華峯，天削水蒼玉。
公圭何參差，來雲自聯續。
我思唐蕭家，八人居宰錄。
朱欄幾廢興，下視寒江曲。
吳侯來爲邦，百事無窘束。
新之以登臨，風月詠玩足。
安得黄鵠翼，一舉遺世俗。
池州進士陳生惠然見過不日且行因以詩贈別
作者：梅堯臣
朝代：宋

呼童具雞黍，頗識故人期。
竹館忽枉駕，山樽聊解頤。
醉歌返北郭，春雨生東陂。
便與千峯隔，登高空復思。
汴之水三章送淮南提刑李舍人·其一
作者：梅堯臣
朝代：宋

汴之水，分于河，黄流濁濁激春波。
昨日初觀水東下，千人走喜兮萬人歌。
歌謂何，大船來兮小船過。
百貨將集玉都那，君則揚舲兮以糺刑科。
汴之水三章送淮南提刑李舍人·其三
作者：梅堯臣
朝代：宋

我送行舟，于水之次。
春風吹兩旗，君作天王使。
罟客自求魚，清江莫相避。
汴堤鶑
作者：梅堯臣
朝代：宋

古堤多長榆，落莢鵝眼小。
其下迅黄流，其上鳴黄鳥。
安知舟中人，黑鬢日已少。
千里歸大梁，玉笙聞䆗窕。
終朝不成曲，幽響在林表。
莫羨沙路行，金鞭馳裊裊。
汴水斗減舟不能進因寄彥國舍人
作者：梅堯臣
朝代：宋

朝落幾寸水，暮長幾寸沙。
深灘鼇背出，淺浪龍鱗斜。
秋風忽又惡，越舫嗟初閣。
坐想掖垣人，猶如在寥廓。
汴河雨後呈同行馬秘書
作者：梅堯臣
朝代：宋

雨霽晚虹收，河堤浄如掃。
清陰拂人樹，翠色垂流草。
漢漕走王都，華言雜夷獠。
時方同馬生，野泊聊論道。
沅江李氏書堂
作者：梅堯臣
朝代：宋

船從洞庭來，非賈即遊宦。
宦賈事風檣，誰能樂清晏。
不如蓄書史，萬古無與間。
上觀堯舜仁，下覽魏晉篡。
善惡彼既殊，智巧徒以辨。
君心於此得，用捨不自慢。
堂中羅高厨，戶外望鳴雁。
菰菱可采掇，魚鼈可釣汕。
卒歲身多餘，世俗莫習慣。
沈學士景休知真州
作者：梅堯臣
朝代：宋

太守旛旗近國門，州民迎望若雲屯。
家風自有東陽詠，主道新移北海罇。
紅錦臂韝觀粉質，塗金珂勒駕朱軒。
他時儻使春秋對，莫以周襄出鄭論。
沛公歌
作者：梅堯臣
朝代：宋

赤帝醉提龍劍行，徑草沒人壯士驚。
白蛇斷裂不可續，神嫗哀哀夜深哭。
酒醒自負氣生虹，從者日畏天下雄。
秦皇玉輿來向東，安知隠在芒碭中。
婦人自識雲氣從，王命艱哉豐沛公。
河南受代前一日希深示詩
作者：梅堯臣
朝代：宋

我昔在桐鄉，伊人頗欣戴。
今來佐洛南，事事爲時背。
自愧居下流，無能謝前輩。
固乏橫草功，當蒙及瓜代。
且遺牒訴還，何用吏民愛。
洗眼看舊書，怡然忘宇內。
河南張應之東齋
作者：梅堯臣
朝代：宋

昔我居此時，鑿池通竹圃。
池清少游魚，林淺無棲羽。
至今寒窗風，靜送枯荷雨。
雨歇吏人稀，知君獨吟苦。
河南王尉西齋
作者：梅堯臣
朝代：宋

官舍古城隅，西齋何寂寂。
種竹幽趣深，開屏翠光滴。
青山露南牆，落日明東壁。
危臺起其傍，平隰坐可覿。
幾暮野田空，天高霜隼擊。
更憐風月時，幾弄林間笛。
河陰中寨寒食
作者：梅堯臣
朝代：宋

擊柝聲初絕，爲魚夢已殘。
幽禽哢清曉，宿雨度餘寒。
爨火明千竈，風旗展一竿。
歸心慙社燕，自歎此微官。
河陽秋夕夢與永叔遊嵩避雨於峻極院賦詩及覺猶能憶記俄而僕夫自洛來云永叔諸君陪希深祠岳因足成短韻
作者：梅堯臣
朝代：宋

夕寢北窗下，青山夢與尋。
相歡不異昔，勝事却疑今。
風雨幽林靜，雲煙古寺深。
攬衣方有感，還喜問來音。
泊下黄溪
作者：梅堯臣
朝代：宋

黄溪晚來泊，得見田家微。
刺艇斜陽下，耕洲載耒歸。
牛鳴向窂犢，犬喜入人衣。
復有返樵者，檐枯翹雉肥。
泊壽春龍潭上夜半黑風破一舟
作者：梅堯臣
朝代：宋

盲風吼空來，不識前山遮。
迴激入灣口，暗浪騰水涯。
喧聞破我船，沉沒驚一家。
晦昧若塗漆，心緒如亂麻。
燈光不出戶，鬼火空照沙。
百物任漂蕩，薄命誰怨嗟。
但存此空舟，坐類鳥寄槎。
妻孥皆失色，一夕鬢欲華。
詹惶俟天明，頃刻抵歲遐。
雨寒雞唱遲，况乃城上鴉。
泊姑熟江口邀刁景純相見
作者：梅堯臣
朝代：宋

尾生信女子，抱柱死不疑。
吾與丞相約，安得不顧期。
徘徊大江側，念此親相知。
欲留時已晚，欲去情難持。
引領望軒車，豈能慰我思。
願聞下士禮，無曰屈非宜。
泊徐城寄杜挺之王平甫
作者：梅堯臣
朝代：宋

十里五里一值淺，千愁萬愁過徐城。
王君論與河流阻，杜老談思月色清。
岸若屹牆空自面，樹如張蓋欲誰傾。
二人黨及親朝夕，更晚更遲何計程。
泊昭亭山下得亭字
作者：梅堯臣
朝代：宋

雪中峯午午，潭上樹亭亭。
久作大梁客，貧留小阮醒。
灘愁江舸澀，祠信楚巫靈。
日暮渡頭立，山歌不可聽。
泊橛澗觀渡
作者：梅堯臣
朝代：宋

隔岸呼舟檝，臨河立馬牛。
解鞍沙上憩，沉網渚間收。
殘日銜沙尾，孤帆落戍頭。
莫愁暄作雨，晚水白煙浮。
泊牛渚磯
作者：梅堯臣
朝代：宋

落帆牛渚前，便爲牛渚宿。
波摇殘照中，采翠浮巖谷。
巖谷足幽篁，石上羅寒玉。
裁作媧氏笙，堪吹凰鳳曲。
楚客夕無眠，獨將清籟續。
更看江月來，還想燃犀燭。
泗守朱表臣都官剏北園
作者：梅堯臣
朝代：宋

樹藝北壕上，直對高城陰。
使君朱輪來，歌管樽酒深。
風雷生淮雨，雲物冒楚岑。
戰舠習追逐，飛凌捷水禽。
不獨耳目觀，乃見預禦心。
事閑賓從樂，景美臺榭臨。
令人忘羈旅，灑慮起微吟。
泗州觀唐氏書
作者：梅堯臣
朝代：宋

唐氏能書十載聞，誰教精絕向紅裙。
百金買書蒲葵扇，不必更求王右軍。
泗州郡圃四照堂
作者：梅堯臣
朝代：宋

官艫客艑滿淮汴，車馳馬驟無閑時。
豈有餘力事棟宇，後園荒草長離離。
朱侯下車百職舉，亦治宴豆頻遊嬉。
梁冠爵弁各得禮，道路溢譽亡高卑。
因隙作堂名四照，虛光轉納娥與羲。
面面懸窗夾花藥，春英秋蕊冬竹枝。
射堋寬闊習武事，鏡沼清淺吹文漪。
侯之此意寧自樂，夷情勞士俱忘疲。
後來出口勤洒掃，莫作廐埒生蒿藜。
泛溪
作者：梅堯臣
朝代：宋

中流清且平，捨楫任船行。
漸近鷺猶立，已遥村覺橫。
何妨綠樽滿，不畏晚風生。
屈賈江潭上，愁多未適情。
泛舟和持國
作者：梅堯臣
朝代：宋

綠源去未窮，夾岸樹濛濛。
弱蔓低侵水，殘芳不隠叢。
浣衣思越婦，折笋擬江童。
薄暮迴船處，潭魚動鏡中。
泛舟城隅呈永叔
作者：梅堯臣
朝代：宋

藤竹繞城陰，煙梢拂濠水。
山禽時一鳴，楚客孤舟裏。
孤舟穿綠荷，獵獵雨新過。
誰思暮江上，只尺採蓮歌。
泥
作者：梅堯臣
朝代：宋

一夜添春雨，中衢長舊泥。
屐黏憂折齒，馬滑畏顛蹄。
去啄從江鶴，相呼任竹雞。
朝來放朝請，始與逸人齊。
泰州王學士寄車螯蛤蜊
作者：梅堯臣
朝代：宋

車螯與月蛤，寄自海陵郡。
謂我抱餘醒，江都多美醖。
老來飲不滿，一醉已關分。
甘鮮雖所嗜，易飫亦莫問。
嬌女巧收殻，燕脂合眉暈。
貧奩無金玉，狼藉生恚忿。
妻孥喜食之，婢妾困掃𢬵。
行當至京華，耳目飽塵坌。
此味爽口難，書爲厭者訓。
洛陽牡丹
作者：梅堯臣
朝代：宋

古來多貴色，歿去定何歸。
清魄不應散，豔花還所依。
紅棲金谷妓，黄值洛川妃。
朱紫亦皆附，可言人世稀。
海棠
作者：梅堯臣
朝代：宋

江燕入朱閤，海棠繁錦條。
醉生燕玉頰，瘦聚楚宮腰。
曾未分香去，尤宜著意描。
誰能共吹笛，樹下想前朝。
海棠
作者：梅堯臣
朝代：宋

要識吳同蜀，須看線海棠。
燕脂色欲滴，紫蠟蔕何長。
夜雨偏宜著，春風一任狂。
當時杜子美，吟徧獨相忘。
涂次寄羅道濟
作者：梅堯臣
朝代：宋

去年五月君到官，紅渠正開湖水寬。
共酌汀洲不知暮，扣舷月露霑衣寒。
今年我罷欲歸去，朋酒久來無此歡。
移舟不忍便爲別，競挈杯肴情未闌。
城堙欲閉各分散，溪雲暗澹生悲端。
明日抱酲風雨急，野蓮空看寄君難。
涇尉徐絳於其廨得魯公破碑二十六字近又於碑陰得二十八字寄予及吳正仲正仲有詩答亦答之
作者：梅堯臣
朝代：宋

顔公忠血化爲碧，顔公奇筆留在石。
十存三四復不完，完者椎模少稜壁。
許昌斷碣稱最佳，已經田火侵鉤畫。
今復涇山好事人，別識偶得從糞礫。
青天雲破星辰明，牽牛半沒河敘白。
日來翻覆又覩字，久苦堙埋窟螻蟈。
碑身上下亡八九，況乃龜蚨與螭額。
不知歲月紀述由，真卿二字如新蹟。
蠶頭缺齾燕尾斷，斬玉摧金競𦵧藉。
顔公名與喬嶽齊，置在窮鄉猶棄擲。
孤城野鬼多神靈，守此隳殘應自惜。
不虞發掘出幽沉，泣雨霏霏愁向夕。
氈敲墨刷將寄誰，不付驚弦付鸞翮。
鸞飛萬里徧八荒，豈止持傳吳楚客。
中郎有孫能此書，要官木刻輸金帛。
方爲大尹雖少閑，得之究玩如轂炙。
我鬢蓬然兩眼花，欲學辛勤定無益。
人生愛留身後名，□□立勳書史冊。
□□終知有磨滅，至剛可銷堅可折。
欲圖億載安所設，世上轉頭方耳熱。
淘渠
作者：梅堯臣
朝代：宋

開春溝，畎春泥。
五步掘一塹，當途如壞堤。
車無行轍馬無蹊，遮截門戶雞犬迷。
屈曲措足高復低，芒鞋苔滑雨凄凄。
老翁夜行無子携，眼昏失脚非有擠。
明日尋者爾瘦妻，手提幼女哭嘶嘶。
金吾司街務欲齊，不管人死獸顛啼。
淚
作者：梅堯臣
朝代：宋

平生眼中血，日夜自涓涓。
瀉出愁腸苦，深於浸沸泉。
紅顔將洗盡，白髮亦根連。
此恨古皆有，不須愚與賢。
淮上雜詩六首·其一
作者：梅堯臣
朝代：宋

宿雲未全斂，微雨入船疎。
問伴失前後，暝行隨疾徐。
相親沙上雁，自樂水中魚。
亭午日光透，遠分林際居。
淮上雜詩六首·其三
作者：梅堯臣
朝代：宋

輕舟晚投處，聒聒渚禽嘶。
橡子隨薪束，蔬科带土携。
岸幽雲滿石，潮落蚌生泥。
客思無憀極，唯將魯酒迷。
淮上雜詩六首·其二
作者：梅堯臣
朝代：宋

暗開淮水平，遠見孤城出。
出舟問舟子，遽對那能悉。
始聞莊生臺，還想觀魚日。
果得真隠心，魚鳥情非密。
淮上雜詩六首·其五
作者：梅堯臣
朝代：宋

漠漠晝煙披，縱橫見漁艇。
輕橈上急水，或與飛鴻並。
魚大釣絲微，牽隨碧潭迥。
向晚得志歸，浩歌山月靜。
淮上雜詩六首·其六
作者：梅堯臣
朝代：宋

舟閣下灘遲，蒼黄暮灘上。
偏愁逆水風，更駕崩沙浪。
落日看已昏，漁燈遠相向。
夜闌天轉寒，坐待潮流漲。
淮上雜詩六首·其四
作者：梅堯臣
朝代：宋

野雁不知數，翳然川上鳴。
曾無設羅意，空自見船驚。
渺渺拍波去，紛紛孤嶼盈。
苦寒非塞外，霜落夜淮清。
淮南轉運李學士君錫示卷
作者：梅堯臣
朝代：宋

李氏世能詩，落落爲時豪。
漢陵唐太白，始競二雅高。
益端正封賀，才各傾吳濤。
於今幾代孫，手持切玉刀。
功利既及民，又將薄風騷。
示我照乘珠，光彩生褐袍。
曾非貧家有，懷歸徒增勞。
神物必難秘，恐隨風雨逃。
淮南遇梵才吉上人因悼謝南陽疇昔之遊
作者：梅堯臣
朝代：宋

久已厭宦旅，故茲歸江南。
始時遽辭邑，不及事春蠶。
殘臘猶在道，險阻固所諳。
扁舟次淮海，喜遇釋子談。
契闊十五年，尚謂卧巖庵。
偶見如夙期，淹留良亦甘。
歎逝獨泫然，懷悲情豈堪。
班班雲中鳥，共看投夕嵐。
曷不念舊隠，山水唯素耽。
我從湖上去，微爵輕子男。
淮岸
作者：梅堯臣
朝代：宋

秋水刷土骨，峭瘦如老石。
虛沙歸島嶼，寒浪潄竅隙。
下過白魚尾，上有蒼獺跡。
平崗自相連，野籜鳴風櫟。
淮陰
作者：梅堯臣
朝代：宋

天下滔滔久厭秦，英雄蛇鼠竄荆榛。
少年豪橫知多少，不及沙頭一婦人。
淮陰
作者：梅堯臣
朝代：宋

青環瘦鐵纜，繫在淮陰城。
水脛多長短，林枝有直橫。
山夔一足走，妖鳥九頭鳴。
韓信祠堂古，誰將胯下平。
淮陰侯
作者：梅堯臣
朝代：宋

功既高天下，身何不自防。
已能成漢業，無復假齊王。
復恥噲爲伍，安知呂所忘。
空名流未竭，淮水共湯湯。
淮陰侯廟
作者：梅堯臣
朝代：宋

韓信未遇時，忍饑坐垂釣。
歸來淮陰市，又復逢惡少。
使之出胯下，一市皆大笑。
龍蛇忽雲騰，蛭螾豈能料。
亡命乃爲將，出奇還破趙。
用兵不患多，所向孰敢摽。
功名塞天地，翦刈等蒿藋。
於今千百年，水上見孤廟。
鷺銜葭下魚，相呼尚鳴叫。
高皇四海平，有酒不共釂。
古來稱英雄，去就可以照。
淮雨
作者：梅堯臣
朝代：宋

雨脚射淮鳴萬鏃，跳點起漚魚亂目。
濕帆遠遠來未收，雲漏斜陽生半幅。
深夏忽見柰樹上猶存一顆實
作者：梅堯臣
朝代：宋

纍纍後堂柰，落盡風雨枝。
行樂偶散步，倚杖聊縱窺。
林葉隠孤實，山鳥曾未知。
物亦以晦存，悟茲身世爲。
清池
作者：梅堯臣
朝代：宋

泠泠清水池，藻荇何參差。
美人留采掇，玉鮪自揚鬐。
波瀾日已淺，龜鼈日復滋。
蝦蟆縱跳梁，得以緣其涯。
競此長科斗，凌亂滿澄漪。
空有文字質，非無簡策施。
僊鯉勿苦羨，寧將蠯蛤卑。
徒剖腹中書，悠悠誰爾知。
聊保性命理，遠潛江海湄。
泚泚曷足道，任彼蛙黽爲。
渦口
作者：梅堯臣
朝代：宋

秋水見灘底，淺沙交浪痕。
白魚跳處急，宿雁下時昏。
带月入渦尾，落帆防石根。
清淮行未盡，明日又前村。
游元紫芝琴堂
作者：梅堯臣
朝代：宋

訪古歷荒城，城孤落日鳴。
人琴兩不見，破月高臺傾。
游隠靜山
作者：梅堯臣
朝代：宋

心存名山久，積歲未及遊。
將過值風雨，路不通馬牛。
丁壯四五人，籃轝時更休。
轉谷逢煙火，下隰多田疇。
偃穟黄壓畝，刈麻東盈丘。
始覺山門深，長松如騰虬。
直上百餘尺，蒼髯葉脩脩。
五峯迎人來，冷逼臺殿秋。
石泉出雲中，引入舍下流。
緣源至巖口，巖底魚可鉤。
天昏碧溪去，果熟青猿偷。
草樹不盡識，自起詩人羞。
濺濺澗水淺，苒苒菖蒲稠。
菖蒲花已晚，菖蒲茸尚柔。
靈根采九節，試共野僧求。
逡巡能致之，衰疾無甚憂。
昔聞有釋子，渡江用杯浮。
棲心向茲地，埋骨在林陬。
駁陰漏斜光，徒欲窮巔幽。
夜還南陵郭，幾落猛虎喉。
湖州寒食陪太守南園宴
作者：梅堯臣
朝代：宋

寒食二月三月交，紅桃破纇柳染梢。
陰晴不定野雲密，黕黕鼓聲湖岸坳。
使君千騎出南圃，歌吹前導後鳴鐃。
是時輒預車馬末，傾市競觀民業拋。
竹亭臨水美可愛，嗑咂草木皆吐苞。
遊人春服靚粧出，笑踏俚歌相與嘲。
使君白髮體尤健，自晨及暮奏酒肴。
爾輩少年翻易倦，倚席欠伸誰得教。
公雖不責以正禮，我意未容誠斗筲。
逡巡秉燭各分散，小人爭路何呶呶。
湯珙秘校遺沉水管筆一枝
作者：梅堯臣
朝代：宋

沉香細幹天通中，束毫爲呼諸葛翁。
久從海上厭持握，乞與阮籍書途窮。
物珍豈宜賤子有，更後應合歸王公。
虛堂浄几塵不到，硯傍置架珊瑚紅。
乃知用遇自有處，君今莫歎居蒿蓬。
溫成皇后挽詞
作者：梅堯臣
朝代：宋

鞏洛園陵啟，函關鹵部聞。
素車迎紫氣，靈襪度青雲。
歌欲傳長恨，人將問少君。
明年賀元日，無復繡衣薰。
漫書
作者：梅堯臣
朝代：宋

蒲葵兩錢扇，漫寫未嫌輕。
老媼持將去，無端色不平。
漸嘉樓望雨陪謝守
作者：梅堯臣
朝代：宋

冒雨上城頭，凄凄欲報秋。
雲低密藏樹，風急暗侵樓。
漸積荷珠重，新添沼鑑幽。
憑欄未能去，公自念民疇。
潁上得鯉魚爲膾懷餘姚謝師厚
作者：梅堯臣
朝代：宋

青蓑潭上老，赬尾網中魚。
買作秋盤膾，還思遠客書。
越齏橙熟久，楚飯稻舂初。
雖去故鄉遠，不嫌爲饌疎。
潁水
作者：梅堯臣
朝代：宋

潁水苦流瀑，淺平秋與冬。
岸深開地勢，底碧寫天容。
道枉隨灣去，村遥近日逢。
迷魚是潭曲，寧見窟蛟龍。
潁水費公渡觀飲牛人
作者：梅堯臣
朝代：宋

渡口飲牛歸，村墟夕陽裏。
黄犢未及羣，抱带過寒水。
利心乃如仁，耕領破不止。
當時彼何高，獨能譏洗耳。
潘樂二君對雪寄聲似欲予賦適方知之走筆奉呈
作者：梅堯臣
朝代：宋

南方今見雪，北客定思家。
任凍不欺酒，競春先著花。
樓高休厭上，山近未應遮。
誰問窮居日，西窗壓竹斜。
潘歙州寄紙三百番石硯一枚
作者：梅堯臣
朝代：宋

永叔新詩笑原父，不將澄心紙寄予。
澄心紙出新安郡，臘月敲冰滑有餘。
潘侯不獨能致紙，羅紋細硯鎸龍尾。
墨花磨碧涵鼠鬚，玉方舞盤蛇與虺。
其紙如彼硯如此，窮儒有之應瞰鬼。
潘歙州怪予遂行與黄君同路黄先游浙矣依韻酬寄
作者：梅堯臣
朝代：宋

未識潘岳貌，已知潘岳名。
去年改藩屏，暫此解佩纓。
一見意已合，談笑僕屢更。
豈唯文學富，況亦論事精。
溪邊昔欲罷，屑屑秋雨零。
於今又聞蟬，重起悲凉情。
作詩遠見招，值我將西行。
譬彼矯翼鳥，革然顧侶鳴。
蒼山不可陟，空入江上舲。
黄君雖云約同泛，明日自訪柳惲汀。
寒儒所向多不成，或西或東車馬驚。
高樓登望酸目睛，欲觀弄濤仍膾鯨。
新安太守空相迎，舉手謝君江水清。
潘歙州話廬山
作者：梅堯臣
朝代：宋

潘侯話廬山，落落尤可伏。
初云江上來，遠見雲中瀑。
捨舟到雲外，觀瀑已巖麓。
往往逢平田，攢攢愛深木。
竹門懸徑微，源水陰藤覆。
坐石浸兩骹，炎膚起芒粟。
夕陽穿萬峯，高下相出縮。
尋常杳不分，但被煙嵐畜。
絕頂水底花，開謝向淵腹。
風力豈能加，日氣豈能𣋉。
攬之不可得，滴瀝空在掬。
夜昏投僧居，孤燈望溪曲。
忽聞清磬音，漸近幽林屋。
止侯休多談，已滿我心目。
懷游二十年，夢寐今固熟。
何當借輕舠，一往如飛鶩。
澄虛閣
作者：梅堯臣
朝代：宋

箘圃隔囂紛，閑來衣練裙。
檻邊生靜意，水底見微雲。
斜照迴晴景，幽芳襲薄薰。
主人多賦詠，不減沈休文。
濄口得雙鱖魚懷永叔
作者：梅堯臣
朝代：宋

春風午橋上，始迎歐陽公。
我僕跪雙鱖，言得石瀨中。
持歸奉慈媼，欣詠殊未工。
是時四三友，推尚以爲雄。
于茲十九載，存沒復西東。
我今淮上去，沙嶼逢釣翁。
因之獲二尾，其色與昔同。
錢將青絲繩，羹芼春畦菘。
公乎廣陵來，值我號蒼穹。
何爲號蒼穹，失怙哀無窮。
烹煎不暇餉，泣血語孤衷。
生平四海內，有始鮮能終。
唯公一榮悴，不媿古人風。
濠梁感懷
作者：梅堯臣
朝代：宋

天子昔封禪，吾叔從金輿。
迴首泰山下，出建雙隼旟。
來尋觀魚臺，遂遠承明廬。
當時十五詠，螢照墨石書。
烏啄棗
作者：梅堯臣
朝代：宋

樹頭陽烏饑啄棗，破紅遶地青蠅老。
青蠅雨濕驚不飛，殘棗入泥人不掃。
西風落盡鳥亦歸，晉客齒黄終懊惱。
烏毀燕巢
作者：梅堯臣
朝代：宋

堂間兩胡燕，哺雛銜百蟲。
老鴉亦養子，偷雛燕巢中。
燕巢忽墮地，六七皆命窮。
赤身無羽翼，腸斷彼雌雄。
來往徒鳴聲，安得置室宮。
我閔樓簍籔，俄已彊雨風。
從今更生卵，不若受女娀。
烏賊魚
作者：梅堯臣
朝代：宋

海若有醜魚，烏圖有烏賊。
腹膏爲飯囊，鬲冒貯飲墨。
出沒上下波，厭飫吳越食。
爛腸夾雕蚶，隨貢入中國。
中國捨肥羊，啗此亦不惑。
無悔
作者：梅堯臣
朝代：宋

婦人未四十，容貌已改前。
男年踰五十，嗜欲固自偏。
勿以色敵心，色衰心易遷。
勿以愛恃久，愛移久多愆。
明鏡知惡看，何須妬嬋娟。
無題
作者：梅堯臣
朝代：宋

斗覺瓊枝瘦，慵開寶鑑粧。
臨風恐僊去，倚扇怯歌長。
綠桂薰輕服，靈符佩縹囊。
西鄰空自賦，不解到君傍。
燈花
作者：梅堯臣
朝代：宋

灼灼生寒燼，終朝照席明。
從教占有驗，燃滅本無情。
燕
作者：梅堯臣
朝代：宋

一避吳宮火，千年楚屋春。
翅迎風雨健，聲入戶庭頻。
掠水過長渚，銜蟲落覆塵。
休將漢皇后，故故比輕身。
燕
作者：梅堯臣
朝代：宋

涎涎隻來燕，飛飛自舞空。
輕如漢家后，斜避楚臺風。
斗折撩沙觜，相高接草蟲。
向人全不畏，切莫入吳宮。
牛背雙鸜鵒
作者：梅堯臣
朝代：宋

牛背雙鸜鵒，煙陂共入時。
草枯行解美，日晚趁羣遲。
閒載寧辭遠，相鳴不間雌。
初驚牧人去，飛上野桑枝。
牡丹
作者：梅堯臣
朝代：宋

洛陽牡丹名品多，自謂天下無能過。
及來江南花亦好，絳紫淺紅如舞娥。
竹陰水照增顔色，春服帖妥裁輕羅。
時結游朋去尋玩，香吹酒面生紅波。
粉英不忿付狂蝶，白髮强插成悲歌。
明年更開余已去，風雨吹殘可奈何。
牽船人
作者：梅堯臣
朝代：宋

沙洲折脚雁，疑人鋪翅行。
奈何暮雨來，復值寒風生。
濕毛染泥滓，縮頸無鳴聲。
爾輩正若此，猶勝被堅兵。
犬
作者：梅堯臣
朝代：宋

常隨輕騎獵，不獨朱門守。
鷹前任指蹤，雪下還狂走。
人思上蔡遲，書寄華亭後。
莫將呼作龍，粱肉纔經口。
猛虎行
作者：梅堯臣
朝代：宋

山木暮蒼蒼，風凄茆葉黄。
有虎始離穴，熊羆安敢當。
掉尾爲旗纛，磨牙爲劍鋩。
猛氣吞赤豹，雄威躡封狼。
不貪犬與豕，不窺藩與牆。
當途食人肉，所獲乃堂堂。
食人既我分，安得爲不祥。
麋鹿豈非命，其類寧不傷。
滿野設罝網，競以充圓方。
而欲我無殺，奈何饑餒腸。
獨酌偶作
作者：梅堯臣
朝代：宋

東路歸梁懶，黄流下汴深。
眼穿南去翼，耳冷北來音。
風雨昏斜日，乾坤入醉吟。
不憂貧且老，自有伯鸞心。
獻甫過
作者：梅堯臣
朝代：宋

幾樹桃花夾竹開，阮家閭巷長春苔。
啟扉索馬送客出，忽覺青紅入眼來。
玉樓春
作者：梅堯臣
朝代：宋

天然不比花含粉。約月眉黃春色嫩。小橋低映欲迷人，閒倚東風無奈困。煙姿最與章臺近。冉冉千絲誰結恨。狂鶯來往戀芳陰，不道風流真能盡。
玉汝贈永興冰蜜梨十顆
作者：梅堯臣
朝代：宋

梨傳真定間，其甘曰如蜜。
君得咸陽中，味兼冰作質。
遺之析朝酲，亦以蠲煩疾。
吾兒勿多嗜，不比盤中栗。
玉汝遺橄欖
作者：梅堯臣
朝代：宋

南國青青果，涉冬知始摘。
雖咀澀難任，竟當甘莫敵。
來從萬里外，或以苦口擲。
所投同木瓜，欲報無瓊璧。
玉麈尾寄傅尉越石聯句
作者：梅堯臣
朝代：宋

齋中獨何物，持之想見君。
惟茲玉麈尾，信美而有文。
夫子善談道，亹亹詞如雲。
在握昔同色，傾坐今離羣。
况託懷袖好，曾親蕙蘭薰。
嘗許助閑放，於焉探典墳。
既乃阻清燕，復屈驅蝱蚊。
自殊白團扇，未畏秋葉紛。
王仲儀寄鬬茶
作者：梅堯臣
朝代：宋

白乳葉家春，銖兩直錢萬。
資之石泉味，特以陽芽嫩。
宜言難購多，串片大可寸。
謬爲識別人，予生固無恨。
王侍講原叔挽詞三首·其一
作者：梅堯臣
朝代：宋

衣冠今盛族，蘭玉舊家聲。
博古無遺悞，遭時有重名。
魂輿臨水發，靈馬向郊鳴。
歸葬商丘外，森森柏已成。
王侍講原叔挽詞三首·其三
作者：梅堯臣
朝代：宋

丹旐秋風急，清笳曉月寒。
明衣裛草露，素士挽桐棺。
行哭賓徒盛，觀儀里巷殫。
空餘舊編在，千載莫能刊。
王侍講原叔挽詞三首·其二
作者：梅堯臣
朝代：宋

稽古逢堯舜，鏘金侍冕旒。
生員尊鄭學，子舍預夔謀。
翰苑事猶著，岱宗魂已遊。
無情是天地，玉樹掩蒿丘。
王公慥東歸
作者：梅堯臣
朝代：宋

行色上東陌，秋槐葉亂飛。
囊無一錢用，篋有古書歸。
羸駟嘶寒草，荒城背落暉。
莫嫌牛馬隔，走別八行稀。
王原叔內翰宅觀山水圖
作者：梅堯臣
朝代：宋

石蒼蒼，連峭峯，大山嵯峨雲霧中。
老松瘦樹無筆蹤，巧奪造化何能窮。
古絹脆裂再黏續，氣象一似高高嵩。
上有荆浩字，特歸翰林公。
願換廷圭一丸墨，誰言賣錢須青銅。
范寬到老學未足，李成但得平遠工。
黄金白璧未爲貴，丈人師臣無不通。
王屋高送王屋知縣孫秘丞
作者：梅堯臣
朝代：宋

王屋山高無猿猱，下有黄河水滔滔。
天壇半夜見海白，光動古邑雞先嘷。
雞先嘷，絕吠獒，巖居林栖吏莫搔。
山膚有時得虞獵，不比彘肉烹連毛。
聞君今去將效陶，縣前種柳芟蓬蒿。
不問公田問民俗，民安事簡教兒曹。
河南太守喜愷悌，如此可以無厭勞。
王平甫惠畫水卧屏
作者：梅堯臣
朝代：宋

臨流別君時，羨君觀吳潮。
君行識我意，遣畫一幅綃。
畫作繞床屏，滔滔隨驚飈。
前浪雪花捲，後浪白馬跳。
宛然千萬重，不似筆墨描。
窊亞亂我目，坐卧疑動摇。
夜燈照河漢，如有織女招。
朝日下天窗，東海無秦橋。
秦橋不可度，織女不可邀。
但慕乘桴公，空能誦唐堯。
嘗聞挾柘彈，意必在食鴞。
終當五湖上，歸去學漁樵。
王幾道罷磁州遺澄泥古瓦二硯
作者：梅堯臣
朝代：宋

澄泥叢臺泥，瓦斲鄴宮瓦。
共爲几桉用，相與筆墨假。
賦無左思作，書媿右軍寫。
初從故人來，來自邯鄲下。
物因人以重，謬當好事者。
王德言夏日西湖晚步十韻次而和之
作者：梅堯臣
朝代：宋

雨餘殘照在，塘靜獨行行。
荷積水珠重，天收霓帔輕。
倦禽倚卧柳，聚蚓殢坳泓。
帽側林枝礙，裳褰野蔓縈。
芡韜園客剝，蒲刃水妖驚。
决决流泉活，濛濛夕霧平。
榴房生蠹落，蛛網害蟲成。
坎黽無時怒，渾魚自樂清。
高臺從獸窟，古道有根橫。
寫景未能就，娟娟月上城。
王德言自後圃來問疾且曰圃甚蕪何不治因答
作者：梅堯臣
朝代：宋

幾日不行圃，野草過人頭。
客怪若荒穢，誰與持鋤鉤。
雖然自薅薙，抱痾方告休。
即當秋風高，掃籜將遲遊。
王樂道太丞立春早朝
作者：梅堯臣
朝代：宋

近臣頭上黄金勝，殿前拜賜東風應。
蓼牙疏甲簇春盤，肉抹長絲何亙亙。
寬衣武卒轝至庭，人歸下筯殊難稱。
我家無火甑生塵，㡜柳綵花空著興。
空著興，將底爲，但願得米資晨炊，不管飛霙與麥宜。
千官隊中身最卑，五日一謁前旒垂。
王殿丞赴莫州日就余求釣竿數莖以往今因其使回戲贈
作者：梅堯臣
朝代：宋

去日覓釣竿，定能垂釣否。
若不暇釣魚，釣竿當去取。
王氏昆仲歸寧
作者：梅堯臣
朝代：宋

昨夜雪霏霏，梁山吟未歸。
關河誰道遠，鴻雁自相依。
落日人煙少，寒雲驛路微。
共將彭澤酒，稱壽向庭闈。
王知章尉河內
作者：梅堯臣
朝代：宋

古縣太行下，老槐三四株。
以言新作吏，不似舊爲儒。
黄綬心猶壯，青雲志豈無。
漢朝吾遠祖，不道此官麤。
王祁公北園
作者：梅堯臣
朝代：宋

園林多高樛，園卉多芳柔。
紅紫經幾春，青枯經幾秋。
我至每懷浮觴之卿翁，但見浮觴之水汩汩流。
水流日夜曾未休，高門世世生賢侯。
不比平泉碑缺花木記，又非家鴟嘯鳳皇樓。
洛陽城中亦有園與宅，常同歐陽翰林携酒遊。
竹閒池館遺翠羽，戶外楊柳繫紫騮。
今嗟齒似舊屐作博士，嘉趣只與心相仇。
强騎瘦馬往城北，二十三年如轉頭。
歸來作此辭，且應主人求。
王道損贈永興冰蜜梨四顆
作者：梅堯臣
朝代：宋

名果出西州，霜前競以收。
老嫌冰熨齒，渴愛蜜過喉。
色向瑶盤發，甘應蟻酒投。
仙桃無此比，不畏小兒偷。
王龍圖知江陵
作者：梅堯臣
朝代：宋

捧詔出荆州，天心寄遠憂。
行車踐殘雪，寒色犯輕裘。
祖軷山川闊，歌驪道路愁。
吏迎多越乘，兵衛粲吳鈎。
地與蠻溪接，江通漢水流。
風宜橘林賦，俗尚竹枝謳。
樽俎思疇日，煙雲感舊遊。
終當勞侍從，寧久渚宮留。
琴高魚和公儀
作者：梅堯臣
朝代：宋

大魚人騎上天去，留得小鱗來按觴。
吾物吾鄉不須念，太官常膳有肥羊。
環州通判張殿丞
作者：梅堯臣
朝代：宋

欲向蕭關外，窮陰雪暗沙。
磧寒鴻雁少，冰合水泉賒。
自有從軍樂，應無去國嗟。
春風曾不到，吹角寄梅花。
瓜洲對雪欲再遊金山寺家人以風波相止
作者：梅堯臣
朝代：宋

臘月海風急，雪吹巖下窗。
輕舟不畏浪，昨日過寒江。
渡口復夕興，區中無與雙。
忽牽兒女戀，空聽遠鐘撞。
甘棠
作者：梅堯臣
朝代：宋

更衣入侍宮中貴，韡韡芸黄殿後花。
鬭色長宜日光近，生輝尤喜蓋陰斜。
依稀鞠服開風袂，約略仙盟裹露華。
不與艷桃偷結子，漫天飛去作朝霞。
甘陵亂
作者：梅堯臣
朝代：宋

甘陵兵亂百物灰，火光屬天聲如雷。
雷聲三日屋瓦摧，殺人不問嬰與孩。
守官迸走藏浮埃，後日稍稍官軍來。
圍城幾匝如重鋂，萬甲雪色停皚皚。
孰敢專輒但取裁，黄土始堅難速頹。
甘露寺
作者：梅堯臣
朝代：宋

曾非遠城郭，寂爾隔囂氛。
尚有南朝樹，能留北固雲。
川濤觀海若，霜磬入江濆。
衛國丹青在，孤堂綠桂薰。
田人夜歸
作者：梅堯臣
朝代：宋

田收野更迥，墟里隔煙陂。
荒徑已風急，獨行唯犬隨。
荆扉候不掩，稚子望先知。
自是一生樂，何須閭井爲。
田家
作者：梅堯臣
朝代：宋

南山嘗種豆，碎莢落風雨。
空收一束萁，無物充煎釜。
田家
作者：梅堯臣
朝代：宋

高樹蔭柴扉，青苔照落暉。
荷鋤山月上，尋徑野煙微。
老叟扶童望，羸牛带犢歸。
燈前飯何有，白薤露中肥。
田家·其一
作者：梅堯臣
朝代：宋

昨夜春雷作，荷鋤理南陂。
杏花將及候，農事不可遲。
蠶女亦自念，牧童仍我隨。
田中逢老父，荷杖獨熙熙。
田家·其三
作者：梅堯臣
朝代：宋

荒村人自樂，頗足平生心。
朝飯露葵熟，夜舂雲谷深。
採山持野斧，射鳥入煙林。
誰見秋成事，愁蟬復怨碪。
田家·其二
作者：梅堯臣
朝代：宋

草木遶籬盛，田園向郭斜。
去鋤南山豆，歸灌東園瓜。
白水照茅屋，清風生稻花。
前陂日已晚，聒聒競鳴蛙。
田家·其四
作者：梅堯臣
朝代：宋

今朝田事畢，野老立門前。
拊頸望飛鳥，負暄話餘年。
自從備丁壯，及此常苦煎。
卒歲豈堪念，鶉衣著更穿。
田家屋上壺
作者：梅堯臣
朝代：宋

脩蔓屋頭綴，大壺簷外垂。
霜乾葉猶苦，風斷根未移。
收挂煙突近，開充酒具遲。
賤生無所用，會有千金時。
田家語
作者：梅堯臣
朝代：宋

誰道田家樂，春稅秋未足。
里胥扣我門，日夕苦煎促。
盛夏流潦多，白水高於屋。
水既害我菽，蝗又食我粟。
前月詔書來，生齒復板錄。
三丁籍一壯，惡使操弓韣。
州符今又嚴，老吏持鞭朴。
搜索稚與艾，唯存跛無目。
田閭敢怨嗟，父子各悲哭。
南畝焉可事，買箭賣牛犢。
愁氣變久雨，鐺缶空無粥。
盲跛不能耕，死亡在遲速。
我聞誠所慙，徒爾叨君祿。
却詠歸去來，刈薪向深谷。
留侯廟下作
作者：梅堯臣
朝代：宋

貌如女子心如鐵，五世相韓韓已滅。
家童三百不足使，倉海君初去相結。
秦皇東從博浪過，力士袖椎同决烈。
曉入沙中風正昏，誤擊副車搜迹絕。
亡命下邳圯上游，老父墮履意未別。
顧謂孺子下取之，心始不平終折節。
舒足既受笑且去，行及里所還可說。
可教後當五日來，三返其期付書閱。
他日則爲王者師，果輔高皇號奇傑。
留國存祠汴水傍，逢逢簫鼓賽肥羊。
赤松不見天地長，黄石共葬丘冢荒。
留別乾明山主
作者：梅堯臣
朝代：宋

自余銜哀歸，不與人事接。
兩至此飯僧，華宇何曄曄。
大士邀我銘，吾學愧涉獵。
强述殊不高，下筆曾未愜。
豈意煩鎸刊，有似蟲鏤葉。
徒將珉石蠹，枉壞亦已輙。
又不虞後人，譏誚喙囁囁。
今我將還朝，方丈一登躡。
嶺竹與巖花，所植皆妥帖。
羅列森翠戈，次第笑朱頰。
乃知化平等，此意異蜂蝶。
世人莫復問，江上鼓輕楫。
留別李君君頗有歸意而未遂
作者：梅堯臣
朝代：宋

酌我罇中酒，知君羨北歸。
如何沙上鳥，遠逐片帆飛。
留別李君錫學士
作者：梅堯臣
朝代：宋

淮南尚喜風流在，客有殷勤載酒過。
不醉不歸情可見，相看相笑意如何。
瞭眸自解持高論，長頸稀逢缺善歌。
舊愛陽關亦休唱，西還從此故人多。
留別樂和之
作者：梅堯臣
朝代：宋

雪消潭水綠，輕舸下灘時。
漸轉青山去，還將故國辭。
野林看欲動，江燕欲逢遲。
君語隨州體，余慙晚始知。
留別永叔
作者：梅堯臣
朝代：宋

舊友競留連，我征時已晚。
但言會合難，豈道行路遠。
行路到有期，別離未即返。
明當各相思，念此去且懶。
留別汝守王待制仲儀
作者：梅堯臣
朝代：宋

來時柳未芽，去見杏吐萼。
相歡無幾日，節候已非昨。
邂逅二十年，三遇三暌索。
會合信難常，焉用計疎數。
留守相公新剏雙桂樓
作者：梅堯臣
朝代：宋

藻棟起霄間，芳條俯可攀。
晚雲談次改，高鳥坐中還。
日映城邊樹，虹明雨外山。
唯應謝池月，來照衮衣閑。
留題可及明心堂
作者：梅堯臣
朝代：宋

秭雉已先嘷，卉木萼漸歇。
俯檻弄條枚，因心悟生滅。
上人本高胄，季父踐清列。
而能厭紛華，樂彼方外說。
留題希深美檜亭
作者：梅堯臣
朝代：宋

幽深有佳趣，曾不減林泉。
衆綠經新雨，殘紅墮夕煙。
栽萱北堂近，夢草故池連。
乘月時來往，清歌思浩然。
留題景德寺吉祥講僧
作者：梅堯臣
朝代：宋

我講異爾講，我書非爾書。
彼將希白馬，此亦猶大車。
皆行國都內，轍不入委閭。
世人日擾擾，來慕清凉居。
留題毘陵潘氏宅假山
作者：梅堯臣
朝代：宋

人心本好靜，世事方擾擾。
丘壑未去時，庭中結山小。
長欲見蒼翠，何須聽猿鳥。
有志同尚平，當期婚嫁了。
留題開元寺仙上人平雲閣
作者：梅堯臣
朝代：宋

背市面山色，平目觀白雲。
漁舟溪上歌，游客欄邊聞。
俯簷翠柏瘦，蔓籬秋實蕡。
偶來心意靜，塵慮如掃坌。
畫真來嵩
作者：梅堯臣
朝代：宋

廣陵太守歐陽公，令爾畫我憔悴容。
便傳髣髴在縑素，只欠勁直藏心胸。
與我貨布不肯受，此之醫卜曾非庸。
公今許爾此一節，爾只丹青其亦逢。
畫竹枝扇
作者：梅堯臣
朝代：宋

石上老瘦竹，忽在紈扇中。
執之意已凉，不待摇清風。
小節未見粉，淚痕應合紅。
日將炎暑退，畏蠹生秋蟲。
異同
作者：梅堯臣
朝代：宋

吾聞聖賢心，不限親與疎。
義殊目前乖，道同異代俱。
堯舜及周孔，千載趨一途。
盜跖誚孔氏，弟子將黨歟。
蹠自驅其衆，日念殺不辜。
河濱捧土人，海畔逐臭夫。
塞川豈量力，同趣即爾徒。
爾既不自過，反以此爲紆。
當世家觀畫
作者：梅堯臣
朝代：宋

冰蠶吐絲織纖紈，妙娥貌玉輕邯鄲。
曲眉淺臉鴉髮盤，白角瑩薄垂肩冠。
銅青羅衫日月團，紅裙撮暈朝霞乾。
手中把筆書小字，字以通情形以觀。
形隨畫去能長好，歲歲年年應不老。
相逢熟識眼生春，重伴忘憂作萱草。
疲馬
作者：梅堯臣
朝代：宋

疲馬不畏鞭，暮途知幾千。
當須量馬力，始得君馬全。
病癰在告韓仲文贈烏賊觜生醅醤蛤蜊醤因筆戲答
作者：梅堯臣
朝代：宋

我嘗爲吳客，家亦有吳婢。
忽驚韓夫子，來遺越鄉味。
與官官不識，問儂儂不記。
雖然苦病癰，饞吻未能忌。
登乾明院碧蘚亭
作者：梅堯臣
朝代：宋

餘喘不苟盡，順俗來飯僧。
東嶺有上方，脩竹蔽觚棱。
下有蒼石案，旁挂孤蔓藤。
繫累向塵世，更住殊未能。
登楊州北門
作者：梅堯臣
朝代：宋

樓上山如淡墨畫，城中水似輕藍挼。
楊州今似刀州景，似聽中和樂職歌。
登泰山日觀峯
作者：梅堯臣
朝代：宋

晨登日觀峯，海水黄金鎔。
浴出車輪光，隨天行無蹤。
正視刺我目，攢集如劍鋒。
照曜萬物興，磨滅萬物凶。
草木既無命，必聞石間松。
當時一避雨，安得大夫封。
人而苟不遇，抱簡誦六龍。
登瓜步山二首·其一
作者：梅堯臣
朝代：宋

瓜步山頭廟，堂因魏武興。
亡歸從赤壁，事去憶西陵。
軍井藏雲杪，林根擁石稜。
微風認江水，細甲幾千層。
登瓜步山二首·其二
作者：梅堯臣
朝代：宋

山上濃雲合，江南暴雨來。
將歸林下嶺，中路遇風雷。
心速灣猶遠，行遲伴屢催。
舟師添繫纜，兒女望人迴。
登舟
作者：梅堯臣
朝代：宋

向起風沙地，暫假烏榜還。
浩然起遠思，欲與魚鳥閒。
景目洗已清，詠句稱且慳。
時看秋空雲，雨意濃淡間。
登許昌城望西湖
作者：梅堯臣
朝代：宋

試望許西偏，湖光浸曉煙。
岸痕添宿雨，草色際平田。
夏木陰猶薄，朱荷出未圓。
人閑綠波靜，幽鷺插頭眠。
登采石山上廣濟寺
作者：梅堯臣
朝代：宋

船從山下過，直上見僧軒。
繫纜當磯石，緣崖到寺門。
短籬遮竹瀁，危路踏松根。
却看滄江底，帆歸煙外昏。
發丹陽後寄徐元輿
作者：梅堯臣
朝代：宋

別君忽五年，相望非一日。
會合如夢寐，欣喜對形質。
是時春已仲，臨水柳未密。
載酒相與游，輕舠劣容膝。
禪扃竹下過，乳井松間出。
烹茶覺暫醒，岸幘情彌逸。
興闌乘月歸，及旦解行繂。
離懷更宿酲，遠想都如失。
發勻陵
作者：梅堯臣
朝代：宋

秋雨密無迹，濛濛在一川。
孤村望漸遠，去鳥飛已先。
向晚雲漏日，微光人倚船。
安知偶自適，落岸逢沙泉。
發昭亭
作者：梅堯臣
朝代：宋

春泥深一尺，車馬重重跡。
親舊各還城，山川空向夕。
今朝水平岸，不畏舟礙磧。
始隨湍漲發，已入青蒼壁。
落日未逢人，孤村望來客。
泱泱漫田流，青青被壠麥。
欲霽鳩亂鳴，將耕杏先白。
我無農畝懃，千里事行役。
寄謝昭亭神，果不吝深澤。
發長蘆江口
作者：梅堯臣
朝代：宋

篙師柂工相整衣，龍女廟中來宰豨。
野祝擊鼓降神語，老鴉銜肉上樹飛。
長江無風平似削，兩櫓夾舸行將歸。
南國山川都不改，傷心慈姥舊時磯。
發陶莊却寄刁經臣裴如晦
作者：梅堯臣
朝代：宋

方看梅柳春，共別川河上。
移舟人已歸，迴首竹林望。
水渾不照影，山遠猶相向。
聞道欲西游，漢家今尚壯。
白雲和子聰
作者：梅堯臣
朝代：宋

長憶江海間，龍鳴向寒水。
藹藹蒼渚空，悠悠白雲起。
是時在漁舟，放溜看未已。
今來居洛陽，埃壒生蹄軌。
羨君茲日心，怊悵聊徙倚。
白鷴
作者：梅堯臣
朝代：宋

喬木暗青山，晴川下白鷴。
春雲生嶺上，積雪在囂間。
綠草張新翳，柔冠總翠鬟。
時哉養文素，不是雜斑斑。
百舌
作者：梅堯臣
朝代：宋

一冬常噤默，乘春何多舌。
蒼毛無文章，尖啄苦騰說。
曉升高高樹，百鳥言漏泄。
只未學鳳皇，有亦學不徹。
傷哉古辯士，往往遭車裂。
百舌
作者：梅堯臣
朝代：宋

天窗明未明，颯颯過微雨。
已聞高樹頭，百舌間關語。
幽人枕上聽不聽，變盡春聲始飛去。
盜儒
作者：梅堯臣
朝代：宋

其衣乃儒服，其說乃墨夷。
天生物一本，今爾二本爲。
爾忍不葬親，委以飽狐狸。
吾心則孟子，不聽爾矢辭。
目昏
作者：梅堯臣
朝代：宋

我目忽病昏，白晝若逢霧。
窺驚隻物雙，書輒下筆誤。
來人髣髴是，飛鳥朦朧度。
紜紜孰辨別，此已忘好惡。
直宿廣文舍下
作者：梅堯臣
朝代：宋

前夜宿廣文，葉響竹打雪。
昨夜宿廣文，窗影竹照月。
頼此數竿竹，與我爲暖熱。
上有寒鵲棲，拳足如瘦蕨。
平明欲飛去，唶唶若告說。
我無喜可報，煩爾弄觜舌。
亦嘗苦老鴉，鳴噪每切切。
爲學本爲道，窮蹙令素髮。
但能得酒飲，終日自兀兀。
相逢
作者：梅堯臣
朝代：宋

晚日南城歸，橋邊見郎去。
遠遠逐郎迴，羅衣汗微污。
不惜污羅衣，要與郎相顧。
留連芳苑中，肯謝花夭嫭。
傍欄思晤言，羞畏情誰諭。
草草各還家，幽懷是飛絮。
省符上人
作者：梅堯臣
朝代：宋

春秋一萬八千字，不問吳人楚人事。
佛衣儒談世已罕，節行又與其徒異。
往來楊州三十年，曾見華堂荆棘地。
獨聞依舊坐焚香，尚把殘編討遺意。
看山寄宋中道
作者：梅堯臣
朝代：宋

前山不礙遠，斷處吐尖碧。
研青點無光，淡墨近有跡。
前林橫白雲，復與後嶺隔。
孤舟川上人，引望不知夕。
安得老畫師，寫寄幽懷客。
真上人因送毛令傷足復傷冷·其一
作者：梅堯臣
朝代：宋

陶令歸時遠公送，石苔秋雨步遲遲。
凌霄花在古松上，也笑向人人不知。
真上人因送毛令傷足復傷冷·其二
作者：梅堯臣
朝代：宋

聞道山中出入稀，偶來溪上笑談微。
野雲不管田袍薄，寒逼瘦膚相伴歸。
真州東園
作者：梅堯臣
朝代：宋

國賦有常計，計者豈不賢。
日夜疲精神，自鑒膏火前。
新春力有餘，鋤荒東乳偏。
壘土以起榭，掘沼以秧蓮。
竹柏爲冬榮，桃李爲春妍。
役使吳楚艘，來泊常流連。
下江忘其險，入漕忘其邅。
許公作此意，吾亦見其權。
不獨利於己，願書棠樹篇。
睡意
作者：梅堯臣
朝代：宋

少時好睡常不足，上事親尊日拘束。
夜吟朝誦無暫休，目胔生瘡臂消肉。
今踰四十無所聞，又況喪妻仍獨宿。
虛堂浄掃焚清香，安寢都忘世間欲。
花時啼鳥不妨喧，清暑北窗聊避燠。
葉落夜雨聲滿階，雪下曉寒低壓屋。
四時自得興味佳，豈必鏘金與鳴玉。
萬事易厭此不厭，真可養恬無夭促。
且夢莊周化蝴蝶，焉顧仲尼譏朽木。
人事幾不如夢中，休用區區走榮祿。
石榴
作者：梅堯臣
朝代：宋

榴枝苦多雨，過熟坼已半。
秋雷石罌破，曉日丹砂爛。
任從雕俎薦，豈待霜刀判。
張騫西使時，蒟醤同歸漢。
示沈生
作者：梅堯臣
朝代：宋

稚子每多疾，始與藥物親。
由茲沈生跡，遂歷吾門頻。
我居無鳥鼠，乃知屋室貧。
舉世競趨利，爾非閭井人。
社前
作者：梅堯臣
朝代：宋

欲社先知雨，將歸未見花。
那能長作客，夜夜夢還家。
社日飲永叔家
作者：梅堯臣
朝代：宋

雨未，雨濛濛，野田擊鼓賽社翁。
折條跨馬社翁去，醉叟卧倒梨葉紅。
鼇頭主人邀客飲，玉酒新賜蓬萊宮。
彭宣不預後堂會，康成一舉三百鍾。
更邀明月出海底，爛醉等是歸蒿蓬。
祝熙載赴任東陽
作者：梅堯臣
朝代：宋

東陽美山水，之子本風流。
稍去何平叔，還追沈隠侯。
清江飛晚雨，斜日半滄洲。
縣道行無愧，煙蘿有勝遊。
祫享觀禮二十韻
作者：梅堯臣
朝代：宋

卜惟陽月吉，孝享禮方脩。
齋幄嚴宮殿，羣臣奉冕旒。
北風先集霰，夜雪競侵幬。
羽仗天街立，龍笳象魏流。
翌朝升寶輅，夾道列華輈。
琳宇躬將款，珠塵密未收。
撞鐘鈞奏合，奠玉日光浮。
捧冊叨於左，觀儀得以周。
帝來清廟下，月欲大刀頭。
既祼還初次，更衣戴遠游。
黄麾轉槐路，朱輦駕雲虬。
武士羅金甲，中人著錦褠。
千官入稱慶，萬國與同休。
却出紫宸閣，俄登宣德樓。
雞星傳巽令，鶴馭作天郵。
肆赦通皇澤，深仁被九州。
巍巍百世業，坦坦四夷柔。
惠及高年叟，恩差五等侯。
力田仍給復，有道俾旁求。
何以歌堯美，茲同擊壤謳。
祫禮頌聖德詩
作者：梅堯臣
朝代：宋

溥哉孝享，將事于寧。
文武卿士，冠劍在庭。
爰俟帝齋，風霰其零。
風霰不已，鈎陳豹尾。
龍旂太常，立列比比。
帝居路寢，百辟就次。
至于穀旦，漫漫翳翳。
帝入靈宮，左撞黄鍾。
陞階置玉，日氣曈鴻。
鴻鴻杲杲，氛駁陰掃。
宿于太宮，月星皓皓。
侍祠之臣，鵠舉鷺振。
或捧其匜，或進其巾。
輔相夾導，俯僂鱗鱗。
圭瓚以陳，登歌以均。
東向虛位，發爵親親。
平明帝還，紫宸序班。
望帝之顔，穆穆閑閑。
簷步廊廊，雪浮陽光。
大楹爛爛，朱陛煌煌。
稱祝萬壽，萬壽無疆。
却登寶輿，以御端門。
揭雞肆赦，雷動乾坤。
于時都人，于時婦女。
于時蠻夷，異口同語。
天子萬年，仁聖之主。
臣時執冊，與物咸覩。
敢播于詩，庶聞九土。
祭貓
作者：梅堯臣
朝代：宋

自有五白貓，鼠不侵我書。
今朝五白死，祭與飯與魚。
送之於中河，呪爾非爾疎。
昔爾齧一鼠，銜鳴遶庭除。
欲使衆鼠驚，意將清我廬。
一從登舟來，舟中同屋居。
糗糧雖甚薄，免食漏竊餘。
此實爾有勤，有勤勝雞豬。
世人重驅駕，謂不如馬馿。
已矣莫復論，爲爾聊欷歔。
禁中瑞竹同本異莖
作者：梅堯臣
朝代：宋

孤竹二君子，聖人知獨清。
但將奇節並，何用首陽名。
禽言四首·山鳥
作者：梅堯臣
朝代：宋

婆餠焦，兒不食。
爾父向何之，爾母山頭化爲石。
山頭化石可奈何，遂作微禽啼不息。
秀叔頭蝨
作者：梅堯臣
朝代：宋

吾兒久失恃，髮括仍少櫛。
曾誰具湯沐，正爾多蟣蝨。
變黑居其元，懷絮宅非吉。
蒸如蟻亂緣，聚若蠶初出。
鬢搔劇蓬葆，何暇嗜梨栗。
翦除誠未難，所惡累形質。
秋夜同永叔看月
作者：梅堯臣
朝代：宋

青天有右目，昏明不常開。
常時翳雲氣，古鑑生莓苔。
秋夜特清徹，乃顧漸西迴。
靈兔不擣藥，是夜無纖埃。
與君玩流景，置酒臨層臺。
單衣濕白露，鳴鴈方南來。
以言歡未終，鴈聲一何哀。
秋夜感懷
作者：梅堯臣
朝代：宋

風葉相追逐，庭響如人行。
獨宿不成寐，起坐心屏營。
哀哉齊體人，魂氣今何征。
曾不若隕籜，繞樹猶有聲。
涕淚不能止，月落雞號鳴。
秋思
作者：梅堯臣
朝代：宋

梧桐在井上，蟋蟀在牀下。
物情有與無，節候不相假。
寥寥風動葉，颯颯雨墮瓦。
耳聽心自靜，誰是忘懷者。
秋日卧疾恭上人來過不及見因以詩答
作者：梅堯臣
朝代：宋

溪上秋霧多，溪居曉寒入。
呼吸遂生痾，嘔泄不下粒。
素居江南地，大率皆卑溼。
久從吳土居，氣候非所襲。
伏枕欲經旬，冠带拈已澀。
女奚特扣關，問疾提山笠。
我非金粟身，寄謝何暇揖。
屈性茲不能，他時冀來及。
秋日同希深昆仲遊龍門香山晚泛伊川觴詠久之席上各賦古詩以極一時之娛
作者：梅堯臣
朝代：宋

落日川上好，徘徊弄孤舟。
鳴桹進山口，清唱發渡頭。
淺瀨不可泝，停橈信中流。
山樽對蒼翠，溪鳥自沉浮。
濯足破嵐影，采菱臨芳洲。
千龕晚煙寂，雙壁紅樹秋。
細細石澗泉，摇摇波際樓。
澄潭若瀉鑑，萬象已盈眸。
康樂足清尚，惠連仍此遊。
摘景固無遺，揮筆曾未休。
醉來同淵明，興盡殊子猷。
歸傍漁梁靜，行看夜火幽。
露華初滴滴，夜吹何颼颼。
不犯嚴城漏，誰言憐近丘。
秋日家居
作者：梅堯臣
朝代：宋

移榻愛晴暉，翛然世慮微。
懸蟲低復上，鬭雀墮還飛。
相趁入寒竹，自收當晚闈。
無人知靜景，苔色照人衣。
秋日屬疾
作者：梅堯臣
朝代：宋

體羸易生疾，況乃凌秋陰。
微寒薄膚腠，飲藥增衣衾。
一日失所治，百骸將不任。
當從華氏學，聊欲爲戲禽。
秋日村行
作者：梅堯臣
朝代：宋

谿霧晝又收，山村夜初晦。
饑禽來往飛，遠樹清紅碎。
原上楚牛童，屋頭吳婦碓。
雞肥酒已熟，野老邀同輩。
秋日舟中有感
作者：梅堯臣
朝代：宋

天乎余困甚，失偶淚滂沱。
世事隨時遠，秋風順水多。
鰥魚空戀穴，獨鳥未離柯。
歲月都無幾，存亡可奈何。
兒嬌從自哭，婢騃不能呵。
已覺愁容改，休將舊鑑磨。
弊衣留暗垢，殘藥恨沉痾。
斗厭驅驅役，終期老薜蘿。
秋日詠蟬
作者：梅堯臣
朝代：宋

羣蟲喜炎熱，此獨愛高陰。
薄蛻聊依葉，清聲已出林。
人閑感衰節，風急雜遥砧。
虛腹曾何竟，常憂螗斧侵。
秋陰
作者：梅堯臣
朝代：宋

已過蕭蕭雨，猶成黯黯陰。
登臨潘岳思，憀慄楚臣心。
遠吹鳴高樹，低雲冒晚岑。
久爲關外客，不忍聽疎砧。
秋雨
作者：梅堯臣
朝代：宋

雨後秋氣早，凉歸室廬清。
既摧蚊蠅勢，任壯蛩蟬聲。
石榴墜枝熟，蒼蘚緣階生。
閉門且高卧，畏向泥涂行。
秋雨篇
作者：梅堯臣
朝代：宋

秋雨一向不解休，連昏接晨終窮秋。
梅生不量仰天問，神官夜夢言語周。
日月是天之兩目，忽然生瞖無藥瘳。
只知淚滴爲赤子，赤子豈悞天公憂。
天公哭𩅨𩅨，洒涕落九州。
地祇不敢安，泥潦已沒頭。
乃因從容詰神官，后稷今在帝所不。
從前后稷知稼穡，曾以筋力親田疇。
曷不告帝且輟泣，九穀正熟容其收。
早時不泣此時泣，憂民欲活反扼喉。
神官發怒髭奮虬，下士小臣安預謀。
恐然驚覺汗交流，樹上已聽呼雌鳩。
秋雷
作者：梅堯臣
朝代：宋

春雷不發蟄，秋雷不收聲。
向無一日雨，今無一日晴。
昨夕玉女笑，閃閃揚目睛。
雷公與雨師，自取號令明。
舒慘由上天，誕妄推五行。
日月不粒食，安問下土耕。
雖然屋瓦爛，還有地菌生。
損彼以益此，誰能較人情。
堯時不無水，用禹水乃平。
黎民思堯仁，往往見於羹。
猶吾大君意，星火立水衡。
水衡雖努力，豈將雷雨爭。
秋風
作者：梅堯臣
朝代：宋

秋風不饒物，斗至聲已惡。
青林葉尚繁，雖好將恐落。
人意誠愛惜，節候肯相若。
白髮無再玄，盛衰茲可度。
秋風篇
作者：梅堯臣
朝代：宋

秋風白虎嘷，長庚光如刀。
水源縮竅穴，木根潛脂膏。
啄實已細毳，齧枯皆豎毛。
鬼啼竹籬梢，月黑爲朋曹。
小兒莫畏聲，破管偶值遭。
挂掇青紅蕡，拆剖皺刺韜。
熟墜存虛房，瘦歛由失薅。
西吹幾萬里，乃起東海濤。
衡舂困龜魚，白沫丘岳高。
原揚爛屋茅，岸裂樅船篙。
貧門易𦵧藉，遠遊難撐操。
驅雲失巫宮，迸雨入楚壕。
攪空神兵發，穿窟乖龍逃。
唯恐五色石，女媧補不牢。
擺落缺西北，赤子何熬熬。
常娥近天箕，學簸不學溞。
欲使糠粃盡，撼死千歲桃。
王母不敢訴，倚日黄人豪。
自與穆天子，終朝醉酕醄。
後得漢武帝，述以再種勞。
因之來橫汾，作辭心切忉。
秋鴈
作者：梅堯臣
朝代：宋

秋鴈多夜飛，前羣後孤來。
儔合鳴自得，隻去音已哀。
哀音能感人，腸酸非食梅。
共將形影對，安得不早衰。
程山人歸歙州
作者：梅堯臣
朝代：宋

新安固與吾鄉鄰，山水清絕殊可擬。
我今暫來子亦歸，空聽杜鵑雲樹裏。
程文簡公挽詞三首·其一
作者：梅堯臣
朝代：宋

嘗預巖廊政，終爲社稷臣。
作藩安舊俗，飲酒得賢人。
葬禮鐃簫咽，明儀幣馬陳。
泉堂一經掩，原上只麒麟。
程文簡公挽詞三首·其三
作者：梅堯臣
朝代：宋

闕塞秋雲冷，伊川苦霧陰。
薤歌金鐸碎，蒿里石宮深。
燃漆爲長夜，栽松作茂林。
空留舊冠劍，家廟四時心。
程文簡公挽詞三首·其二
作者：梅堯臣
朝代：宋

將相榮難及，唐虞世已遭。
名將官愈大，節固位同高。
哀悼王朝輟，鎸埋史筆操。
空山伊水外，松柏冷蕭騷。
稚子獲雀雛
作者：梅堯臣
朝代：宋

屋頭小雀雛，氣力苦未長。
乘暄學調羽，忽掛蜘蛛網。
其母不能救，啁啾空下上。
乃爲人所探，不是蟲絲枉。
種碧映山紅於新墳
作者：梅堯臣
朝代：宋

年年杜鵑啼，口滴枝上赤。
今同萇弘血，三歲化爲碧。
因移新冢傍，顔色照松柏。
種胡麻
作者：梅堯臣
朝代：宋

悲哀易衰老，鬢忽見二毛。
苟生亦何樂，慈母年且高。
勉力向藥物，曲畦聊自薅。
胡麻養氣血，種以督兒曹。
傍枝延扶疎，脩筴繁橐韜。
霜前未堅好，霜後可炮熬。
誠非騰雲術，顧此實以勞。
種藥
作者：梅堯臣
朝代：宋

雲外陽翟山，實與嵩少接。
山中採藥人，能自辨苗葉。
當須斸其根，以遂素所愜。
野籜包舊土，遠置風雨捷。
故本含新芽，枯莛带空莢。
植雖乖地勢，培壅得專輒。
冬誰論臭香，春定引蜂蝶。
豈惟識草木，庶用補羸苶。
穎公遺碧霄峯茗
作者：梅堯臣
朝代：宋

到山春已晚，何更有新茶。
峯頂應多雨，天寒始發芽。
採時林狖靜，蒸處石泉嘉。
持作衣囊秘，分來五柳家。
立春前一日雪中訪烏程宰李君俞尋有詩見貺依韻和答
作者：梅堯臣
朝代：宋

粉絮先春拂面翔，臨風躍馬到君堂。
縣民將喜土膏起，令尹未驚農事忙。
疾呼小吏具山酌，便欲盡醉爲詩狂。
我牽塵俗不得久，何意更煩投夜光。
立春在元日
作者：梅堯臣
朝代：宋

新春與新歲，時候不相先。
未肯欺殘臘，何曾占舊年。
綴條花翦綵，插戶柳生煙。
獨坐空山裏，唯驚節物遷。
端午前保之太傅遺水墨扇及酒
作者：梅堯臣
朝代：宋

畫扇雙酒壺，置前兵吏立。
言將國匠奇，重以風義執。
樹石冰上看，山河月中入。
便持菖蒲飲，不畏青蠅及。
端明李侍郎挽歌三首·其一
作者：梅堯臣
朝代：宋

少年爲侍從，名譽竟軒騰。
每吐胸中鳳，寧容筆上蠅。
受釐延漢室，被謗過周陵。
今日泉宮啟，師臣禮秩增。
端明李侍郎挽歌三首·其三
作者：梅堯臣
朝代：宋

秋樹無黄鳥，蟬聲亦自哀。
素車新隴去，白馬舊賓來。
薤上朝陽露，池中歲刼灰。
短長何足較，嗣子有高才。
端明李侍郎挽歌三首·其二
作者：梅堯臣
朝代：宋

官豈不爲達，其如望未充。
敏辭傾一代，發問詘三公。
厭向承明直，思行邵伯風。
嗟嗟玉樹折，埋沒彼蒿宮。
答中上人卷
作者：梅堯臣
朝代：宋

吹笛皆學龍，吹笙皆學鳳。
又於笙笛間，高下不相中。
得其精者稀，得其麤者衆。
況於真出音，千歲不復夢。
爾爲學笙歟，頗已臻妙弄。
答中道小疾見寄
作者：梅堯臣
朝代：宋

嵇康性彌嬾，曾不廢養生。
子姑當妙年，何乃勞其精。
老聃有至論，身孰親於名。
詩本道情性，不須大厥聲。
方聞理平淡，昏曉在淵明。
寢欲來於夢，食欲來於羹。
淵明儻有靈，爲子氣不平。
其人實傲佚，不喜子纏縈。
吾今敢告子，幸願少適情。
時能與子飲，莫惜倒缾罌。
答了素上人用其韻
作者：梅堯臣
朝代：宋

予心每淡泊，世路多變詐。
梟鳴與鵩怪，何用思彈射。
空山雖夜行，猛虎終不怕。
功名未逢時，壯士且出胯。
七尺無競軀，市人應亦訝。
有香知害身，抉臍見窮麝。
一朝珠出淵，百金未酬價。
爾尋遠公去，絜鉢廬峯下。
我趨仁義急，不解如陶謝。
答仲源太傅八日遺酒
作者：梅堯臣
朝代：宋

陶潛九月九，無酒望白衣。
何言先一日，雙榼忽我歸。
借問遺酒誰，天宗分日暉。
明當酌大斗，黄菊羔醅肥。
李賀諸王孫，作詩字欲飛。
聞多錦囊句，將報慙才微。
答來上人春日即事
作者：梅堯臣
朝代：宋

南國三衣客，王城一見春。
花明馳道遠，雨漲御溝新。
茗憶山中物，雲懷嶺上鄰。
如何異鄉感，却出解空人。
答再和
作者：梅堯臣
朝代：宋

舟行纔及二三里，已復淺流如凍河。
君有短書誰遠寄，時因燕子拂檣過。
答劉原甫
作者：梅堯臣
朝代：宋

生平多交友，常恨會遇稀。
每念相笑語，昨是今或非。
重惜向時游，出處苦乖違。
從今儻有酒，莫問梨栗微。
前夕呼我飲，遣奴來扣扉。
暗犯風雪往，醉脫冠服歸。
夜來新霽月，清吐萬里輝。
劉郎戴幅巾，江叟披褐衣。
相過無百步，誰虞竊訶譏。
三家若循環，但知具甘肥。
答劉原甫寄糟薑
作者：梅堯臣
朝代：宋

名國萬家城，千畦等封侯。
劚當燕去前，醃牙費糟丘。
無筋偃王笑，有味三閭羞。
寄入翰林席，聖以不撤優。
又寄蓬門下，作賦誰肯休。
唯我廣文舍，免爲齏鹽仇。
劉公漢家裔，才學歆向儔。
胸懷飽經史，辨論出九州。
曾不奉權貴，但與故人投。
贈辛非贈甘，此意當自求。
答孫直言都官卷
作者：梅堯臣
朝代：宋

具深相割啗，不如無勇人。
以詩而酬詩，徒用多少均。
我言雖至簡，意切誰見親。
汲井欲到深，磨鑑欲盡塵。
寒泉與青銅，光潔靡故新。
臨觴報嘉貺，醉語是天真。
答宋學士次道寄澄心堂紙百幅
作者：梅堯臣
朝代：宋

寒溪浸楮舂夜月，敲冰舉簾勻割脂。
焙乾堅滑若鋪玉，一幅百錢曾不疑。
江南老人有在者，爲予嘗說江南時。
李主用以藏秘府，外人取次不得窺。
城破猶存數千幅，致入本朝誰謂奇。
漫堆閒屋任塵土，七十年來人不知。
而今製作已輕薄，比於古紙誠堪嗤。
古紙精光肉理厚，邇歲好事亦稍推。
五六年前吾永叔，贈予兩軸令寶之。
是時頗敘此本末，遂號澄心堂紙詩。
我不善書心每愧，君又何此百幅遺。
重增吾赧不敢拒，且置縑箱何所爲。
答宣城張主簿遺鴉山茶次其韻
作者：梅堯臣
朝代：宋

昔觀唐人詩，茶詠鴉山嘉。
鴉銜茶子生，遂同山名鴉。
重以初槍旗，采之穿煙霞。
江南雖盛産，處處無此茶。
纖嫩如雀舌，煎烹比露芽。
競收青篛焙，不重漉酒紗。
顧渚亦頗近，蒙頂來以遐。
雙井鷹掇爪，建溪春剝葩。
日鑄弄香美，天目猶稻麻。
吳人與越人，各各相鬭夸。
傳買費金帛，愛貪無夷華。
甘苦不一致，精麤還有差。
至珍非貴多，爲贈勿言些。
如何煩縣僚，忽遺及我家。
雪貯雙砂罌，詩琢無玉瑕。
文字搜怪奇，難於抱長蛇。
明珠滿紙上，剩畜不爲奢。
玩久手生胝，窺久眼生花。
嘗聞茗消肉，應亦可破瘕。
飲啜氣覺清，賞重歎復嗟。
歎嗟既不足，吟誦又豈加。
我今實强爲，君莫笑我耶。
答宣闐司理
作者：梅堯臣
朝代：宋

風賦義趣深，傳訓或得失。
後人語雖淺，辨識猶百一。
歐陽最我知，初時且尚窒。
比以爲橄欖，迴甘始稱述。
老於文學人，尚不即究悉。
宜乎與世士，橫爾遭詬唧。
誓將默無言，負暄方抱膝。
非非孰是是，都莫答問詰。
歲暮宣參軍，辭如鮑昭逸。
粲然傾明珠，褒我頗過實。
便言楚江萍，光彩侔旭日。
自慙流浪蹤，不得蒿芹匹。
復爲苦硬句，酬報强把筆。
答廷評宗說遺冰
作者：梅堯臣
朝代：宋

仲夏遘餘閏，屋室如炊蒸。
孰云窮處者，言贈太官冰。
時靡有暍死，實亦頼友朋。
定能凉一席，既已却青蠅。
吾心久自信，飲已不以矜。
答建州沈屯田寄新茶
作者：梅堯臣
朝代：宋

春芽研白膏，夜火焙紫餠。
價與黄金齊，包開青蒻整。
碾爲玉色塵，遠及蘆底井。
一啜同醉翁，思君聊引領。
答張令卷
作者：梅堯臣
朝代：宋

嘗聞甥似舅，似舅詩尤少。
古意得河源，新聲變春鳥。
讀之不敢倦，十未能一曉。
顛倒文字間，使吾心擾擾。
答張子卿秀才
作者：梅堯臣
朝代：宋

茫茫九土中，天網該時秀。
有鳳不收羅，有麟不獲狩。
賢豪爲咨嗟，都邑誦瓊琇。
而我當是時，欲見恨未遘。
忽過廣平居，遇子乃邂逅。
懷中二新篇，幸出洗昏瞀。
一美韓公子，一語南方寇。
鏗然青琅玕，交戛風雨驟。
輒用告衆多，亦未甚便售。
固知至珍物，不入市井貿。
昨朝驚扉鳴，始悟子來扣。
鉅編高貯襟，細卷仍函袖。
麻衣踏犀靴，再拜謹以授。
因之重感愴，世德實有舊。
文體古爲徒，家聲喜能又。
其間贊愚辭，愧累將恐詬。
摩拂李杜光，誠與日月鬭。
退之心伏降，安得此孤陋。
豈能造春榮，豈解易星宿。
一身猶寒饑，生未飽蔾豆。
高高河漢流，肯下借湔漱。
蟲魚儻無施，捉撮不乖繆。
聊此慰窮愁，文章終莫就。
庭前枯石榴，寒雀並清晝。
逍遥獨詠歌，寄翼與報酬。
答持國遺魦魚皮膾
作者：梅堯臣
朝代：宋

海魚沙玉皮，翦膾金齏釅。
遠持享佳賓，豈用飾寶劍。
予貧食幾稀，君愛則已泛。
終當飯葵藿，此味不爲欠。
答新長老詩編
作者：梅堯臣
朝代：宋

江東釋子多能詩，窗前樹下如蟬嘶。
朝風暮月只自老，建安舊體誰攀躋。
唯師獨慕陶彭澤，奇蹟仍收王會稽。
此焉趣尚已不淺，更在措意摩雲霓。
答杜挺之遺鰍魚乾
作者：梅堯臣
朝代：宋

百年蠹柳根半浮，揭屋顛風吹欲倒。
寸步泥深登岸難，鰍乾助飲鄰船老。
答楚僧智普始與吳僧顯忠來過今見二人詩進於舊矣
作者：梅堯臣
朝代：宋

我初見子時，子作楚人語。
復與吳客來，音俱變齊魯。
乃知久處益，薰蕕可同舉。
更當富於學，茲言聊以補。
答江十鄰幾
作者：梅堯臣
朝代：宋

蔡州雖非遐，作書素所懶。
春風領燕來，得君詞款款。
燕迴須在秋，此報莫言緩。
何日見嵇康，重彈廣陵散。
答沖雅上人遺草書并詩
作者：梅堯臣
朝代：宋

經月不出戶，堂上多綠苔。
忽有方外客，衣披稻畦來。
來從青山下，手把紈素裁。
筆草數行字，瘦蛇起春雷。
渴墨未散霧，屈角麟欲開。
裝爲兩大軸，置我并瓊瑰。
懶瞋長鬚奴，挂壁不掃埃。
智永與懷素，其名久崔嵬。
師今繼此學，入神在徘徊。
未料輒以我，便比和羹梅。
我心常苦酸，得姓何可能。
答王君石遺包虎二軸
作者：梅堯臣
朝代：宋

老包曰岳岳生鼎，二人畫虎通神明。
凡爲一虎不知價，鉅公貴士珍其名。
死來年深搜索盡，何意好事識尤精。
丹楓映坡茅葉白，雌者將乳雄坡行。
細毛出肉不見跡，相顧猛氣都如生。
忽聞持遺非素望，窮民展玩忘愁嬰。
奇哉真是老包筆，世間空有黄金籯。
因思前歲韓公子，亦贈尺紙圖生獰。
傍題小子乃包鼎，此時偶得已可驚。
借問吾鄉與天下，二包之美誰能并。
答王太祝卷
作者：梅堯臣
朝代：宋

朝迴泥塗不可出，饑馬倦僕驅之頑。
閉門獨與古人語，黄卷未終聞扣關。
賢哉公族肯來顧，詩袖大篇令我刪。
珠光玉瑩絕瑕纇，强欲指擿徒羞顔。
自同培塿最淺狹，安得與子論丘山。
答祖擇之惠黄雀鮓
作者：梅堯臣
朝代：宋

李白勸爾莫逐炎洲翠，亦莫近吳宮燕。
爾不聽此言，禍患今乃見。
吳火時雖無，越羅日生變。
空知稻粱肥，豈悟杯盤薦。
我不聞爾聲，謬成先生饌。
咀嚼勿言非，雉雁猶充膳。
答祖擇之遺新羅墨
作者：梅堯臣
朝代：宋

海上老松苑，霹靂燒瘦龍。
胡人犀皮膠，團煤煙膏濃。
色奪陽烏翅，來涉溟渤重。
君獲乃爲贈，我謬蟲鳥蹤。
且作異土玩，不愧西域筇。
答紹元老示太玄圖
作者：梅堯臣
朝代：宋

鵝湖有鵝吾不問，鵝湖無鵝吾不疑。
道士須換黄庭經，釋子自名太虛辭。
噫嘻兮，此意迥與山陰別，我亦曾非逸少爲。
答蕭淵少府卷
作者：梅堯臣
朝代：宋

君先大夫臨終時，夢中嘗賦曉寒歌。
騎龍跨魚不是誕，直對上帝傳吟哦。
才如李賀天亦少，宜其在世尤難多。
文章父子不相似，君今平易祖襲那。
銅鐵錦褧各有用，高下安得與等科。
大都精意與俗近，筆力驅駕能逶迤。
野雉五色且非鳳，知時善鳴雞若何。
答裴如晦
作者：梅堯臣
朝代：宋

懷我歌我辭，乃知行子倦。
音雖彼妙發，想若此可見。
歌竟夜燈青，野窗鳴濕霰。
髣髴聞孤鴻，飛急應有羨。
答裴送序意
作者：梅堯臣
朝代：宋

我欲之許子有贈，爲我爲學勿所偏。
誠知子心苦愛我，欲我文字無不全。
居常見我足吟詠，乃以述作爲不然。
始曰子知今則否，固亦未能無諭焉。
我於詩言豈徒爾，因事激風成小篇。
辭雖淺陋頗剋苦，未到二雅未忍捐。
安取唐季二三子，區區物象磨窮年。
苦苦著書豈無意，貧希祿廩塵俗牽。
書辭辯說多碌碌，吾敢虛語同後先。
唯當稍稍緝銘誌，願以直法書諸賢。
恐子未諭我此意，把筆慨歎臨長川。
答陳五進士遺山水枕屏
作者：梅堯臣
朝代：宋

妙畫能成趣，谿山迥得君。
漁舟長映浦，巖樹半藏雲。
征雁無時沒，橫橋有處分。
數峯來枕席，曾不愧移文。
答韓三子華韓五持國韓六玉汝見贈述詩
作者：梅堯臣
朝代：宋

聖人於詩言，曾不專其中。
因事有所激，因物興以通。
自下而磨上，是之謂國風。
雅章及頌篇，刺美亦道同。
不獨識鳥獸，而爲文字工。
屈原作離騷，自哀其志窮。
憤世嫉邪意，寄在草木蟲。
邇來道頗喪，有作皆言空。
煙雲寫形象，葩卉詠青紅。
人事極諛諂，引古稱辨雄。
經營唯切偶，榮利因被蒙。
遂使世上人，只曰一藝充。
以巧比戲弈，以聲喻鳴桐。
嗟嗟一何陋，甘用無言終。
然古有登歌，緣辭合徵宮。
辭由士大夫，不出於瞽矇。
予言與時輩，難用猶篤癃。
雖唱誰能聽，所遇輒瘖聾。
諸君前有贈，愛我言過豐。
君家好兄弟，響合如笙叢。
雖欲一一報，强說恐非衷。
聊書類頑石，不敢事磨礱。
答韓六玉汝戲題西軒
作者：梅堯臣
朝代：宋

吾軒今於水，吾居易爲足。
誰與哦其間，風窗數竿竹。
雖無泉石清，尚不愧茅屋。
所樂違俗暄，此趣大已熟。
答顯忠上人
作者：梅堯臣
朝代：宋

驅馬傍馳道，歸自許西偏。
高車非舊貴，立避槐樹邊。
心雖欲往謁，僕餒行不前。
是甘處窮巷，晨笑微生煙。
儻有好事者，扣門與留連。
或有袖中詩，語熟氣頗全。
曾不類緇褐，始可令勉旃。
京師百許寺，知幾相差肩。
答高判官知唐店夜飲
作者：梅堯臣
朝代：宋

露宿勤王客，相從月下來。
黄流何日漲，綠酒暫時開。
風定燈花爛，天高斗柄迴。
醉言多脫略，吾黨不須猜。
答鵝湖長老紹元示太玄圖
作者：梅堯臣
朝代：宋

鵝湖有鵝吾不問，鵝湖無鵝吾不疑。
道士須換黄庭經，釋子自明太玄辭。
噫嘻兮此意迥與山陰別，我亦曾非逸少爲。
籬上牽牛花
作者：梅堯臣
朝代：宋

楚女霧露中，籬上摘牽牛。
花蔓相連延，星宿光未收。
采之一何早，日出顔色休。
持置梅鹵間，染薑奉盤羞。
爛如珊瑚枝，惱翁牙齒柔。
齒柔不能食，粱肉坐爲讎。
糟淮鮊
作者：梅堯臣
朝代：宋

寒潭縮淺瀨，空潭多鮊魚。
網登肥且美，糟漬奉庖厨。
昔聞漁父賢，嘗勉楚人餔。
楚人懷沙死，葬腹千歲餘。
今茲有遺意，敢共盃盤疎。
紅梅
作者：梅堯臣
朝代：宋

家住寒溪曲，梅先雜暖春。
學粧如小女，聚笑發丹唇。
野杏堪同舍，山櫻莫與鄰。
休吹江上笛，留伴庾園人。
紅梅篇
作者：梅堯臣
朝代：宋

昨夜輕雷起風雨，芍藥紅牙竹欄土。
南庭梅花如杏花，東家殘朱塗頰䩉。
萼爲裳衣蕊爲組，枝爲高居幹爲戶。
蛺蝶未生蜂未來，赤身掩斂無金縷。
終然有子當助傅說羹，落亦不學飛燕皇后迴風舞。
此意又笑麻姑與王母，勾引何人擗麟脯。
是非方朔謾漢武，只知此桃不知語。
樹不著口數，而今言之已莫補，放我渾丹鳳皇羽。
紫微亭
作者：梅堯臣
朝代：宋

江雲如旗脚，墨點飛雁行。
平圃采芳菊，上水酌桂漿。
爲言此何時，杜子逢重陽。
醉思莊生達，哂彼齊景傷。
至今孤亭間，獨有九日章。
昔我來齊山，山僧迎道傍。
騎馬到寺門，亂石屹若牆。
值雨不徧歷，但取山泉嘗。
牧之舊遊處，苔滑屐莫將。
却返弄水涯，隔溪望青蒼。
絕頂見茅屋，洪波日湯湯。
雲霞與雁鶩，還動秋客腸。
去逾十五年，游宦韓陳梁。
哀哀遘禍殃，乃再居南方。
欲往尚未可，追吟寄支郎。
細雨樵行
作者：梅堯臣
朝代：宋

蛟人困卧寒潭底，怗波濛濛垂白綃。
波上女兒飛輕橈，逆流自與郎去樵。
風吹鬢髮不及撩，鴉翅卷起蠆尾翹。
濃纈羅带長繞腰，日暮下來吹短簫。
紹巖上人寧親
作者：梅堯臣
朝代：宋

爾教禁足不出戶，盛夏畏蹈螻蟻蹤。
赤日去省已亡律，曷若冠带共甘濃。
絕句五首·其一
作者：梅堯臣
朝代：宋

風過巳午未肯止，酒病嬰我心無憀。
船頭拍翅野鴨浴，水上擺子獰魚跳。
絕句五首·其三
作者：梅堯臣
朝代：宋

夜欲三更饑鼠鬭，燈殘一點小星紅。
村邊坎坎賽神鼓，船底怦怦駕浪風。
絕句五首·其二
作者：梅堯臣
朝代：宋

岸邊稚子戲把釣，蚯蚓作餌青條長。
上去下來船不定，自飛自語燕爭忙。
絕句五首·其五
作者：梅堯臣
朝代：宋

蝦蟆嚎沫爲科斗，蜾臝銜蟲化細腰。
蠹穴荒陂有多少，乾風濕雨各飛跳。
絕句五首·其四
作者：梅堯臣
朝代：宋

葑田青仄博弈局，島樹墨榅煙雨圖。
已去楊州百餘里，迴頭還隔幾重湖。
緱山子晉祠
作者：梅堯臣
朝代：宋

王子居玉京，故山空寂寞。
猶聞遡月笙，尚想賓天鶴。
翠柏深古壇，丹霞留迥壑。
芝庭誰款扉，旌旗穿林薄。
緱山子晉祠·啟母石
作者：梅堯臣
朝代：宋

曠哉嵩室陽，神怪所棲宅。
蒼石不知年，靈熊去無迹。
煙巖想桂宮，苔壁疑椒掖。
不學舜娥悲，瀟湘竹枝碧。
緱山子晉祠·天封觀
作者：梅堯臣
朝代：宋

車馬雲外來，衣霑半山雨。
弭節扣真居，捫蘿笑塵矩。
迴溪響石叢，靈茹抽巖塢。
玉檻刻年華，應無愧前古。
緱山子晉祠·少姨廟
作者：梅堯臣
朝代：宋

靈祠古殿深，少室羣峯碧。
行雨欲隨車，望巖非化石。
常聞蘭氣蒸，誰奠椒香液。
寄謝洛川妃，淩波定何益。
緱山子晉祠·少林寺
作者：梅堯臣
朝代：宋

紅旌過翠岑，林際瞻蓮宇。
門對幾千巖，花開第一祖。
禪庭松色寒，石室苔痕古。
寂寂不逢人，空簷燕方乳。
緱山子晉祠·會善寺
作者：梅堯臣
朝代：宋

杳藹隨龍節，縈紆歷寶山。
瑠璃開浄界，薜荔啟禪關。
煮茗石泉上，清吟雲壑間。
峯端生片雨，稍促畫輪還。
緱山子晉祠·轘轅道
作者：梅堯臣
朝代：宋

險絕稱漢關，晨躋瞻一室。
盤紆石路回，迤邐雲峰出。
古壁挂青蒼，天風起蕭瑟。
洛城西首時，望望平煙密。
縉叔以詩遺酒次其韻
作者：梅堯臣
朝代：宋

君嘗謂我性嗜酒，又復謂我躭於詩。
一日不飲情頗惡，一日不吟無所爲。
酒能銷憂忘富貴，詩欲主盟張鼓旗。
百觚孔聖不可擬，白眼步兵吾久師。
君多賜壺能以遺，向口滿碗傾玻瓈。
醇釀甘滑泛綠蟻，從此便醉醒無期。
既以樂吾真，亦以泰吾身，莫問今人與古人。
縣署叢竹
作者：梅堯臣
朝代：宋

裊裊幽亭竹，團團自結叢。
寒生綠罇上，影入翠屏中。
陶柳應慙弱，潘花只競紅。
方持雪霜操，不敢倚春風。
縣齋對雪
作者：梅堯臣
朝代：宋

密雪夜來積，起見萬物春。
山川忽改色，草木一以新。
古邑失荒穢，王路覆平均。
從茲慶豐年，蹈詠慙小臣。
續永叔歸田樂秋冬二首·其一
作者：梅堯臣
朝代：宋

秋風忽來鳴蟪蛄，豆葉半黄陂水枯。
織婦夜作露欲冷，社酒已熟人相呼。
坎坎擊鼓坐林下，醉去自有兒童扶。
壯男獨獵南山虎，中子已扱荒徑狐。
田家此樂樂有餘，食肉緝皮裘豈無。
我雖愛之乏寸土，待買短艇歸江湖。
續永叔歸田樂秋冬二首·其二
作者：梅堯臣
朝代：宋

北風如刀割寒骨，穀已成囷不倉猝。
任從密雪落交加，旋採乾薪燒榾柮。
鋤犂滿屋牛在牢，鵝鴨亂鳴雞亂發。
割烹炊黍待鄰叟，飽向茅簷閒兀兀。
田家此樂樂無涯，誰道一生空汨沒。
公希平子定何如，我效梁鴻終適越。
缺月
作者：梅堯臣
朝代：宋

缺月來照屋角時，西家狗吠東家疑。
夜深精靈鬼初動，窸窣古莽無風吹。
翠竹亭
作者：梅堯臣
朝代：宋

種竹幾千个，結亭三四椽。
遊人多寂靜，啼鳥亦留連。
酒有陶公愛，林希阮氏賢。
我來歸路遠，躍馬古城邊。
翠羽辭
作者：梅堯臣
朝代：宋

秦女乘鸞遺翠羽，落在人間與風舞。
風休不歸誰作主，此郎拾取裝金縷。
郎家主婦愛且憐，繫向裙腰同出處。
朝來鄰里偶經過，方朔鄒枚爭欲覩。
主人重客苦留連，急走鈿車令去取。
酒巡未匝掩閤扉，忽已聞歸報鸚鵡。
重勻朱粉臨鏡臺，促息不停催出戶。
正抱琵琶穩繫絛，輥作輕雷攏作雨。
自解彈成啄木聲，豈唯能寫胡人語。
醉眼流波入鬢時，絃慢邀郎緊絃柱。
身柔柱澀郎力微，欲倩傍人頻顧主。
主何磊落風味多，就請上賓無不許。
相疎情遠誰稱渠，畫撥當胸客當去。
老牛陂
作者：梅堯臣
朝代：宋

吳牛行欲老，漢馬焉得肥。
筋力不可恃，遊子當念歸。
老馬
作者：梅堯臣
朝代：宋

吳人惜燕駿，燕馬卧吳家。
毛骨從前貴，關山欲去賒。
草深閑楚澤，力盡憶胡沙。
御史乘來久，時逢避路騧。
考試畢登銓樓
作者：梅堯臣
朝代：宋

春雲濃淡日微光，雙闕重門聳建章。
不上樓來知幾日，滿城無算柳梢黄。
聚蚊
作者：梅堯臣
朝代：宋

日落月復昏，飛蚊稍離隙。
聚空雷殷殷，舞庭煙冪冪。
蛛網徒爾施，螗斧詎能磔。
猛蝎亦助惡，腹毒將肆螫。
不能有兩翅，索索緣暗壁。
貴人居大第，蛟綃圍枕席。
嗟爾於其中，寧夸觜如戟。
忍哉傍窮困，曾未哀癯瘠。
利吻競相侵，飲血自求益。
蝙蝠空翱翔，何嘗爲屏獲。
鳴蟬飽風露，亦不慙喙息。
薨薨勿久恃，會有東方白。
聞刁景純侍女瘧已
作者：梅堯臣
朝代：宋

前時君家飲，不見吹笛姬。
君言彼娉婷，病瘧久屢治。
隔日作寒熱，經時銷膏脂。
醫師尤飲食，冷滑滯在脾。
次聞有鬼物，水火陰以施。
乃因道士逐，實得鬼所爲。
手洒桃枝湯，足學夏禹馳。
呵叱出門牆，勿復顧嘔遺。
今雖病且已，皮骨尚尫羸。
豈暇理舊曲，未能畫蛾眉。
當期重相見，風月臨前墀。
聞子美次道師厚登天清寺塔
作者：梅堯臣
朝代：宋

二三君少壯，走上浮圖巔。
何爲苦思我，平步猶不前。
苟得從而登，兩股應已攣。
復想下時險，喘汗頭目旋。
不如且安坐，休用窺雲煙。
聞學士院試含桃薦寢廟詩擬作
作者：梅堯臣
朝代：宋

交交鳴谷鳥，粲粲熟荆桃。
寢廟此先薦，離宮將以遨。
既同羞俎實，且異獻溪毛。
露顆明朝日，朱光逼赭袍。
戴經傳自久，漢令著方高。
天子從茲食，羣臣賜亦叨。
聞宣叔挺之圍棊
作者：梅堯臣
朝代：宋

人以棊銷日，我觀棊輒寐。
未必盡死生，何茲較愚智。
只將多勝少，復取先爲利。
不若酒之賢，悠然共醒醉。
聞密賜
作者：梅堯臣
朝代：宋

朝聞政府賀捷回，夕賜明月五千枚。
巍巍聖皇德所該，廟略付與何有哉。
况未覆穴翦渠魁，宜先戰士老與孩。
傾肝瀝膽謝不敏，豈可便恃張良才。
聞尹師魯謫富水
作者：梅堯臣
朝代：宋

朝見諫臣逐，暮章從謫官。
附炎人所易，抱義爾惟難。
寧作沉泥玉，無爲媚渚蘭。
心知歸有日，時向斗牛看。
聞尹師魯赴涇州幕
作者：梅堯臣
朝代：宋

胡騎犯邊來，漢兵皆死戰。
昨聞衛將軍，賢俊多所薦。
知君慮不淺，求對未央殿。
天子喜有言，軺車因召見。
籌畫當冕旒，袍魚賜銀茜。
曰臣豈身謀，而邀陛下睠。
青衫出二崤，白馬如飛電。
關山冒風露，兒女泣霜霰。
軍客壯士多，劍藝匹夫衒。
賈誼非俗儒，慎無輕寡變。
聞曼叔腹疾走筆爲戲
作者：梅堯臣
朝代：宋

方聞病下利，曾不藥物止。
區區溷匽間，其往寧得已。
每爲青蠅喧，似與紫姑喜。
傾腸倒腹後，乃是胸中美。
聞櫓
作者：梅堯臣
朝代：宋

靜夜有舟下，中流聞櫓聲。
隔窗燈已暗，卷幔月微明。
漸向寒灣遠，遥應宿枕驚。
客心何苦急，曾是不緣名。
聞歐陽永叔謫夷陵
作者：梅堯臣
朝代：宋

共在西都日，居常慷慨言。
今嬰明主怒，直雪諫臣冤。
謫向蠻荆去，行當霧雨繁。
黄牛三峽近，切莫聽愁猿。
聞永叔出守同州寄之
作者：梅堯臣
朝代：宋

冕旒高拱元元上，左右無非唯唯臣。
獨以至公持國法，豈將孤直犯龍鱗。
茱萸欲把人留楚，苜蓿方枯馬入秦。
訪古尋碑可銷日，秋風原上足麒麟。
聞永叔復館因以寄賀
作者：梅堯臣
朝代：宋

東方有鎩禽，已喜羽翰插。
重來金馬門，莫忘黄牛峽。
黄牛無冬春，遠水生鱗甲。
今非昔日憂，賀酒特新壓。
聞王景彝雪中禖祀還
作者：梅堯臣
朝代：宋

二月漫漫雪，齋宮夜寂寥。
壇場祠乙鳥，桑柘響陰梟。
履带春泥重，駒回廣野驕。
還批五色詔，池上踏瓊瑶。
聞禽
作者：梅堯臣
朝代：宋

禽鳴脫破褲，定無新易故。
此語莫相譏，善貧知有素。